Ini Kronologi Ringkas Kebakaran Hutan Australia Yang Dahsyat

Ketika ini, Australia sedang berhadapan dengan kebinasaan disebabkan oleh kebakaran hutan paling buruk pernah berlaku dalam berpuluh-puluh tahun sejarah negara itu.

Sebahagian besar daripada hutan di negara ini musnah sejak musim kebakaran yang bermula pada lewat Julai 2019.

Sehingga artikel ini ditulis, bencana nini telah mengorbankan 23 orang di seluruh negara dan di negeri New South Wales (NSW) sahaja, lebih daripada 1,300 buah rumah telah musnah.

(Jerebu dari kebakaran hutan dilihat di Pantai Bondi, Sydney pada 10 Disember 2019)

Pihak berkuasa negeri dan persekutuan sedang berjuang untuk membendung api besar ini, malah dengan bantuan memadam kebakaran dari negara lain, termasuk Amerika Syarikat.

Semua ini diperburukkan lagi oleh haba yang berterusan dan kemarau, membuatkan ramai menyalahkan perubahan iklim sebagai faktor yang menjadikan bencana alam menjadi lebih teruk.

Terdapat kebakaran di semua enam buah negeri di Australia, tetapi negeri yang paling terjejas teruk adalah di NSW.

Kebakaran telah memusnahkan hutan belukar dan taman negara seperti Blue Mountains.

Beberapa bandaraya terbesar di Australia juga telah terjejas, termasuk Melbourne dan Sydney, di mana kebakaran telah merosakkan rumah-rumah di luar pinggir bandar dan kepulan asap tebal telah menyelubungi pusat bandar.

Terdahulu pada Disember 2019, asap yang sangat dahsyat di Sydney sehinggakan kualiti udara diukur pada 11 kali tahap "berbahaya".

Tahap kebakaran berkisar dari api kecil yang menjejaskan bangunan terpencil atau sebahagian kawasan kejiranan, sehingalah kepada api besar yang marak memakan tanah seluas berhektar-hektar.

Ada api yang mula terbakar dan dapat dikawal dalam beberapa hari, tetapi kebakaran yang marah telah berlaku selama berbulan-bulan.

Musim kebakaran di Australia adalah sentiasa berbahaya dan kebakaran Black Saturday pada tahun 2009 yang membunuh 173 orang di Victoria adalah bencana kebakaran paling dahsyat dalam sejarah.

Tetapi keadaan telah menjadi lebih teruk pada tahun ini, yang menyemarakkan api dan membuatkan proses memadam kebakaran lebih sukar.

Ketika ini, Australia sedang berhadapan dengan salah satu kemarau yang paling teruk dalam beberapa dekad di mana Biro Meteorologi negara itu berkata bahawa musim bunga yang lalu adalah yang paling kering sejarah.

Sementara itu, gelombang panas pada Disember 2019 memecahkan rekod untuk suhu purata tertinggi di seluruh Australia, dengan beberapa tempat yang panas dengan suhu melebihi 40 darjah Celsius.

Angin kencang juga menyebabkan kebakaran dan asap tersebar dengan lebih cepat, dan telah menyebabkan kepada kematian seorang anggota bomba sukarela berusia 28 tahun yang meninggal dunia di NSW pada Disember 2019 selepas traknya terbalik akibat angin kencang.

Para pakar mengatakan perubahan iklim telah memburukkan lagi skop dan kesan bencana alam seperti kebakaran dan banjir.

Keadaan cuaca semakin melampau dan selama bertahun-tahun, kebakaran telah lebih awal dan tersebar dengan kadar yang lebih besar.

Beberapa pegawai perkhidmatan kecemasan berpangkat tinggi, termasuk bekas pesuruhjaya Jabatan Bomba dan Penyelamat NSW, menghantar surat kepada Perdana Menteri Scott Morrison pada tahun 2019 tentang amaran krisis iklim di Australia.

Sebagai tindak balas, Scott  Morrison menekankan komitmen untuk mengurangkan pelepasan karbon, tetapi juga berkata beliau akan berpegang pada dasar "masuk akal", dan tidak ada "satu polisi tunggal, sama ada iklim atau sebaliknya," yang dapat melindungi sepenuhnya daripada kebakaran.

Keseluruhan bandar-bandar telah terbakar dan penduduk di beberapa negeri telah kehilangan tempat tinggal.

Kerosakan struktur paling teruk berlaku di NSW, negeri dengan pendudu paling ramai di Australia, di mana hampir 1,300 rumah telah musnah dan lebih daripada 440 buah rosak.

Secara keseluruhan, lebih daripada 5.9 juta hektar atau 59,000 kilometer persegi telah terbakar di seluruh enam negeri di Australia, yang mana hampir separuh daripada saiz Semenanjung Malaysia.

Dan jika keluasan ini dibentangkan di atas tanah di Semenanjung Malaysia, kesemua lapan negeri dari Perlis, Kedah, Pulau Pinang, Perak, Kelantan, Selangor, Kuala Lumpur dan Melaka terbakar sepenuhnya.

NSW yang paling terjejas dengan kawasan terbakar seluar 3.6 juta hektar atau 36,000 kilometer persegi.

Sebagai perbandingan, kebakaran hutan hujan Amazon pada tahun 2019 membakar lebih 7 juta hektar (70,000 kilometer persegi).

Di Califorina, yang mana terkenal dengan kebakaran hutan yang dahsyat, hanya sekitar 247,000 ekar (2,470 kilometer persegi) sahaja yang terbakar pada tahun 2019, dan sekitar 1 juta ekar (10,000 kilometer persegi) pada tahun 2018.

Seramai 23 orang di seluruh Australia telah terbunuh pada musim kebakaran ini, termasuk beberapa anggota bomba sukarela.

Prof. Chris Dickman, pakar dalam kepelbagaian bio Australia di Universiti Sydney, berkata bahawa dalam 3.6 juta hektar hutan yang terbakar di NSW sahaja sehingga sekitar 9 hari lalu, sekitar 480 juta mamalia, burung dan reptilia telah terbunuh atau terkesan dengan kebakaran ini.

Hampir sepertiga koala di NSW mungkin terbunuh dan sepertiga dari habitat haiwan initelah musnah, kata Menteri Alam Sekitar Persekutuan Sussan Ley.

Pihak berkuasa negeri dan persekutuan telah berusaha untuk memerangi krisis kebakaran ini selama berbulan-bulan.

NSW telah mengisytiharkan darurat pada Disember 2019, yang memberikan "kuasa luar biasa" kepada pesuruhjaya Perkhidmatan Bomba Luar Bandar New South Wales (NSWRFS), termasuk kuasa untuk memperuntukkan sumber kerajaan dan agensi kerajaan langsung dalam mengambil tindakan.

Terdapat 2,000 anggota bomba yang bekerja di NSW sahaja dan lebih banyak sokongan dalam perjalanan seperti dari Amerika Syarikat, Kanada, dan New Zealand, yang telah menghantar pegawai bomba tambahan untuk membantu.

Kerajaan persekutuan juga telah menghantar bantuan ketenteraan seperti anggota tentera, pesawat tentera udara dan kapal perang tentera laut untuk memadam kebakaran, mencari dan menyelamat, dan usaha pembersihan.

Scott Morrison berkata pentadbirannya memperuntukkan sekurang-kurangnya RM65.6 juta dalam bentuk pembayaran pemulihan bencana kepada keluarga dan perniagaan yang terjejas, dan sehingga RM17,000 bagi setiap anggota bomba sukarela yang dipanggil untuk melawan kebakaran selama lebih dari 10 hari.

Malang sekali, Australia baru sahaja memasuki musim panas dan biasanya suhu tertinggi adalah pada bulan Januari dan Februari. Ini bermakna negara pulau ini masih jauh untuk menarik nafas lega dan segar.

Kebakaran ini mungkin tidak akan berakhir sepenuhnya kerana ia adalah peristiwa yang berlaku setiap tahun, dan mungkin menjadi semakin buruk jika melihatkan rekod kebelakangan ini.


5 Cara Teknologi Dron Digunakan Bagi Faedah Kepada Manusia

Membaca kisah berkaitan Jeneral tentera Iran yang mati ditembak dengan menggunakan teknologi dron, menggambarkan bagaimana teknologi unik ini mampu dijadikan sejenis senjata oleh pihak-pihak berkepentingan.

Sehinggakan dalam filem dan media sendiri, apabila disebutkan saja dron - majoritinya pasti merujuk kepada senjata canggih yang terbang di langit serta mampu menyerang sasaran, yang hanya memerlukan operator mengemudinya jauh dari lokasi serangan.

Namun demikian dron sebenarnya membawa banyak teknologi baru pada masyarakat dunia, digunakan dalam pelbagai sektor melibatkan pelbagai kegunaan berbeza. Tahukah anda tentang fungsi-fungsi dron yang berbeza, selain daripada digunakan untuk mengambil video? Berikut adalah 5 fungsi unik dron yang jarang kita perkatakan, tetapi pasti akan menjadi kebiasaan di masa akan datang.

Dron pertanian merupakan teknologi baru yang digunakan bagi membantu pengusaha-pengusaha ladang dan pertanian, dalam meningkatkan keluaran mereka. Penggunaan dalam sektor ini wujud dalam pelbagai cara dan manfaat.

Majoriti pengguna teknologi dron pertanian memanfaatkan dron sebagai sistem pengawasan, di mana mereka boleh meninjau kawasan tanaman dari udara bagi mendapatkan informasi tentang keadaan tanah, populasi tanaman, tahap kesuburan, saliran air dan waktu paling sesuai untuk menuai hasil.

Selain fungsi pengawasan, dron pertanian juga boleh datang dengan fungsi untuk membaja tanaman dan juga racun kawalan makhluk perosak. Sebuah dron pertanian memerlukan pengguna yang mahir dalam pengawalan dron serta mampu mentafsir data-data yang direkodkan oleh dron. Oleh kerana itu, harga sebuah dron pertanian agak tinggi - bermula daripada RM5,000 sehingga kepada RM125,000 satu unit.

Masih ingat tentang 'kereta terbang Malaysia' yang akhirnya merupakan sebuah dron udara? Pengeluar dron tersebut iaitu Ehang dari China, merupakan antara peneraju pembangunan sistem teksi berasaskan dron di dunia. Dikategorikan sebagai dron VTOL (vertical take-off and landing), dron sebegitu diharap dapat menjadi alternatif pengangkutan di masa akan datang.

Selain Ehang, wujud beberapa lagi syarikat yang membawa matlamat serupa seperti FACC dari Austria dan Velocopter dari Jerman. Majoriti syarikat telah berjaya melancarkan sesi ujian penerbangan dan pada ketika ini, masih lagi kekal dalam siri ujian seterusnya sebelum dibenarkan beroperasi.

Berapa kos bagi menggunakannya? Belum kita ketahui. Tetapi daripada rancangan awal UberAir dalam penawaran teksi udara ini, buat permulaan untuk setiap 1.6 kilometer perjalanan - kos bayaran untuk pengguna adalah sekitar RM24.50. Agak mahal untuk orang kebanyakan.

Beberapa syarikat penghantaran antarabangsa sudah pun melakukan proses penghantaran dengan menggunakan dron seperti Amazon yang melancarkan perkhidmatan prime Air, di mana pelanggan mereka akan menerima barangan yang dipesan 30 minit selepas selesai urusniaga - dihantar dengan dron udara.

KFC, rangkaian restoran ayam goreng juga telah memperkenalkan sistem penghantaran dron namun setakat ini perkhidmatannya hanya terhad di negara China sahaja. Ini kerana sistem penghantaran itu merupakan usahasama KFC dengan sebuah syarikat dron China bernama Antwork.

Di negara kita, Pos Malaysia juga turut serta - mengumumkan pelan rancangan 5 tahun bagi memperkenalkan penggunaan dron sebagai salah satu pilihan yang ada dalam sistem penghantaran mereka.

Kita kerap ditularkan dengan video pemandu kurang bertanggungjawab, memandu di lorong kecemasan sehinggakan ambulans tersangkut pergerakannya. Bagi mengelakkan situasi tersebut berulang, beberapa syarikat telah pun memperkenalkan sistem ambulans udara bagi menjadi 'pihak' pertama yang sampai kepada pesakit - lebih awal berbanding ambulans.

Idea ini masih dalam peringkat kajian dan buat masa sekarang, digunakan sebagai penghantar alat defribilator bagi membolehkan rawatan diberikan kepada mereka yang mengalami sakit jantung. Dron akan memaparkan arahan berdasarkan kepada operator dron yang melihat apa yang berlaku, bagi membolehkan rawatan lebih pantas diberikan.

Dalam satu ujian yang diadakan di Iraq, dron didapati mampu tiba secara puratanya 90 ke 120 saat lebih pantas berbanding ambulans biasa dalam ujian yang dijalankan dengan kerjasama penyelidik dari Universiti Baghdad dan University of South Australia.

Sekiranya selama ini kita asyik dengan persembahan bunga api - di masa akan datang, besar kemungkinan persembahan sebegitu akan jadi lebih kompleks dengan pertambahan teknologi dron. Rakyat Malaysia disajikan teknologi sama pada sambutan tahun baru 2020, apabila 300 dron bergabung bagi membentuk beberapa visual sempena sambutan.

Teknologi sebegitu sebenarnya sudah banyak diadaptasi, dengan Disney mempunyai slot khas pertunjukan dron di Disneyworld kendalian mereka. Kerajaan China sendiri kerap kali menggunakan dron bagi tujuan persembahan - tetapi kapasitinya nyata jauh berbeza.

Dengan menggunakan jumlah dron yang sangat banyak, objek-objek yang berjaya dihasilkan bukan sekadar berbentuk 2 dimensi, malahan 3 dimensi. Apabila melihat perkara sebegitu kini dah jadi realiti - teringat kembali penulis pada teknologi fiksyen dron yang digunakan penjahat Mysterio dalam filem 'Spider-Man Far From Home'.

Berapa jauh kita daripada mampu mereka semula teknologi tersebut dalam dunia nyata? Agak jauh - tetapi dengan kemampuan dron yang ada, segalanya mungkin.


Ini Sebab Mengapa Tesco Tak Dapat Bertahan Di Amerika Syarikat

Apabila anda berfikir tentang London, mercu tanda yang paling diingati sudah tentunya Big Ben, Istana Buckingham, Tower Bridge dan pondok telefon warna merah.

Namun, ada satu lagi mercu tanda tidak rasmi yang sangat popular di United Kingdom, malah di seluruh dunia. Ia tak lain dan tak bukan adalah Tesco.

Ia adalah peruncit terbesar di UK dengan lebih daripada 3,400 kedai.

Jenama itu juga telah mencapai kejayaan di luar negara di Eropah dan Asia dengan keuntungan operasi antarabangsa melebihi setengah RM2 bilion pada tahun 2018.

Terdapat lebih daripada 6,800 kedai di seluruh dunia termasuklah di negara kita, Malaysia. Namun, ada sebuah negara yang mana perniagaan runcit popular ini tidak berjaya, iaitu di Amerika Syarikat.

Tesco mengumumkan pengembangannya ke A.S. pada tahun 2006 dan ketika itu, Tesco adalah peruncit ketiga terbesar di atas muka Bumi.

Tetapi jenama itu tidak begitu serasi dengan orang Amerika. Ini menyebabkan Tesco meninggalkan negara itu pada tahun 2013 apabila ia menjual baki kedainya kepada syarikat Yucaipa.

Untuk memahami mengapa Tesco gagal di A.S., kita harus kembali ke masa permulaan syarikat ini.

Tesco bermula pada tahun 1919 apabila Jack Cohen mula menjual lebih barangan runcit di gerai di East End, London.

Kedai rasmi pertama Tesco dibuka sepuluh tahun kemudian dengan idea membawa barang makanan dengan harga berpatutan kepada rakyat Great Britain.

Pada tahun 1930-an dan 1940-an, Tesco berkembang di seluruh London serta pinggir bandar.

Tesco disenarai awam di Bursa Saham London pada tahun 1947 dan pada tahun 1950-an, mereka membuka pasaraya pertama.

Bermula pada tahun 1990-an, Tesco memperhebatkan perkembangan global. Tesco mempunyai rangkaian kedai banyak negara termasuklah di Republik Czech, Poland, Ireland, Thailand, Malaysia dan India.

Menjelang tahun 2007, Tesco mempunyai lebih daripada 1,300 kedai di 12 buah negara. Pada tahun yang sama syarikat itu melabur kira-kira RM2 bilion untuk menubuhkan operasi mereka di Amerika Syarikat.

Dan pada November 2007, Tesco memasuki pasaran A.S.. Namun, terdapat perubahan di mana Tesco tidak menggunakan nama tersebut tetapi dibuka di bawah nama Fresh & Easy.

Nama ini sepatutnya memperkenalkan rakyat Amerika kepada apa yang mereka boleh jangkakan ketika berbelanja di Tesco di Amerika, iaitu makanan segar pada harga yang berpatutan.

Ia juga mempunyai format kedai kecil untuk membuat perbelanjaan menjadi lebih mudah dan menawarkan harga yang lebih rendah.

Penamaan Fresh & Easy sebenarnya merupakan penjenamaan yang sangat baik. Dengan kata lain, nama Fresh & Easy cukup untuk merangkumi dua ciri utama yang mana mereka menjual produk segar dan mudah.

Kesemua 53 kedai Fresh & Easy pertama milik Tesco dilancarkan di Barat A.S di negeri-negeri seperti, California, Arizona dan Nevada.

Jadi, bagaimanakah Tesco menghasilkan strategi untuk A.S.? Sebenarnya, sebenarnya menyelami tabiat pengguna Amerika sebelum memasuki pasaran.

Tesco menghantar eksekutif dan ahli antropologi untuk tinggal bersama keluarga-keluarga di A.S. untuk mendapatkan gambaran bagaimana keluarga Amerika biasa berbelanja barangan runcit.

Dan mereka menghantar sekitar 40 orang ke California untuk menyelidik pasaran tetapi orang-orang ini tidak menyelidik pasaran dengan bijak.

Mereka tidak begitu memahami budaya di Amerika di mana kedai dengan konsep serbaneka kecil tidak begitu sesuai di Los Angeles, berbanding di London.

Pada tahun 2008, Tesco memiliki 208 buah kedai Fresh & Easy di mana kesemuanya di Barat A.S dan ini jauh di bawah jangkaan mereka.

Tesco pada mulanya merancang untuk membuka 200 buah kedai menjelang akhir tahun 2008 tetapi akhirnya mahu membuka buah 1,000 kedai.

Menjelang tahun 2013, peruncit UK ini berhadapan masalah besar dalam tempoh 5 tahun pertama di A.S di mana mereka kerugian lebih daripada RM6 bilion.

Tesco menjangkakan bahawa semuanya akan berubah pada tahun 2014, tetapi jenama ini membuat keputusan untuk tidak lagi menunggu.

Pada April 2013, Tesco mengumumkan bahawa mereka memutuskan untuk keluar daripada pasaran A.S..

Apabila Tesco dilancarkan di Amerika, kedai-kedainya semuanya dibuka di bahagian Barat. Ketika mereka memutuskan untuk memasuki pasaran A.S., mereka telah melakukan penyelidikan.

Mereka mengetahui perbelanjaan per kapita di pasar raya di negeri-negeri Barat di mana mereka sasarkan adalah lebih tinggi daripada negeri lain di A.S, iaitu kira-kira 15% lebih tinggi daripada purata negara pada tahun 2007.

Namun, krisis kewangan pada tahun 2008 melanda. Seperti banyak syarikat lain, Tesco tidak melihat kemelesetan ini untuk berlaku.

2 kawasan metropolitan utama yang mereka fokuskan adalah Phoenix dan Las Vegas. Apabila kemelesetan melanda, ekonomi di kedua-dua wilayah metro itu terjejas teruk.

Kemelesetan itu sememangnya memberikan kesan kepada semua perniagaan tetapi pemilihan kawasan Barat oleh Tesco membuatkan mereka sangat malang.

Lokasi Tesco juga kebetulan beradai di sesetengah negeri yang terkesan dengan kemelesetan ini dimana negeri-negeri seperti Arizona, California dan Nevada melihatkan kadar pengangguran yang lebih tinggi daripada purata negara.

Para pengguna di negeri-negeri ini juga mengurangkan perbelanjaan mereka dan apabila mereka mahu berbelanja, mereka akan pergi ke kedai runcit yang menawarkan harga terendah.

Tetapi secara umumnya, dari segi memasuki pasaran ketika kemelesetan, idea untuk menyampaikan mesej bahawa produk yang dijual adalah segar dan mudah dengan harga kompetetif adalah tidak kena pada waktunya.

Ini kerana ketika pengguna cuba untuk berjimat sehabis mungkin ketika kemelesetan melanda, mereka akan berpaling kepada peruncit terkenal yang mempunyai reputasi untuk harga rendah.

Selain itu, kedai-kedai Fresh & Easy juga terletak di kawasan yang kurang dengan trafik pejalan kaki dan mereka sebenarnya menyewa kawasan yang salah.

Dalam erti kata lain, mereka berada di laluan masuk ke lebuh raya dan bukannya jalan keluar dari lebuh raya untuk pulang ke rumah.

Orang ramai akan hanya melepasi kedai-kedai ini ketika dalam perjalanan ke tempat kerja dan apabila pengguna pulang dari kerja dan ingin berbelanja, kedai Fresh & Easy berada di bahagian jalan yang lain.

Tetapi, faktor geografi hanyalah antara salah satu masalah Tesco. Syarikat ini juga berhadapan dengan respon yang negatif daripada pengguna Amerika.

Ini kerana kedai-kedai Fresh & Easy tidak merangkumi idea klasik kedai runcit Amerika dan sebaliknya, mereka melaksanakan gaya berbelanja Britain di Tesco.

Bagi orang Amerika, pengalaman membeli-belah di Tesco jauh berbeza dengan apa yang mereka biasa lakukan. Kedai-kedai Fresh & Easy mempunyai saiz yang kecil berbanding purata saiz kedai runcit Amerika.

Pembeli di kedai runcit Amerika cenderung untuk tertarik dengan ke kedai-kedai yang lebih besar yang mempunyai segalanya di bawah satu bumbung.

(Pengguna Amerika lebih sukakan konsep kedai runcit bersaiz besar untuk berbelanja pukal setiap minggu)

Tetapi rangkaian kedai Fresh & Easy hanyalah sekitar satu perlima daripada saiz kedai runcit Amerika. Sebabnya adalah kerana pembeli di Tesco berbelanja setiap hari.

Saiz kedai yang lebih kecil memudahkan pengguna di UK untuk mendapatkan apa yang mereka mahu setiap hari dan pulang ke rumah. Selain itu, Fresh & Easy juga mempunyai banyak kaunter layan diri.

Ini tidak sesuai di A.S kerana pengguna Amerika cenderung untuk berbelanja secara pukal setiap minggu.

Dan ini juga bermakna terdapat kaunter banyak bayaran yang dikendalikan oleh juruwang dan pembungkus, serta terdapat lebih banyak jenama di rak-rak.

Kedai runcit di Amerika juga tidak begitu menekankan kepada produk makanan siap sedia.

Bagi Fresh & Easy, mereka memberikan perhatian yang sangat tinggi kepada makanan siap sedia yang mana laris di UK dan Eropah.

Malah, mereka membina pusat pengedaran yang besar di California lengkap dengan dapur komersial yang membantu mereka menyediakan makanan siap ini.

Akan tetapi, pengguna Amerika sudah sangat terbiasa dengan memesan makanan "takeout", membuatkan makanan yang dijual di Fresh & Easy tidak mendapat sambutan.

Selain itu, terdapat masalah dengan produk segar yang membuatkan pengguna Amerika menolak Fresh & Easy. Ini kerana produk-produk mereka seperti sayur-sayuran dibalut dengan plastik selofan.

Pengguna Amerika sangat cerewet melibatkan barangan segar kerana mereka mahu menyentuh sebelum membelinya. Ini tidak boleh dilakukan pada barangan segar yang dijual di Fresh & Easy.

Akhirnya, Tesco memutuskan untuk berhenti pada tahun 2013 dan menjual kedai-kedai serta kemudahan pengeluaran kepada syarikat Yucaipa.

Yucaipa memperoleh lebih daripada 150 kedai dan yang lainnya ditutup oleh Tesco. Tesco juga memberikan pinjaman kepada Yucaipa sebanyak RM480 juta untuk mengambil alih jenama Fresh & Easy.

Tetapi 2 tahun selepas penjualan itu, Yucaipa pula mula menutup baki kedai Fresh & Easy dan pada tahun yang sama, syarikat itu memfailkan untuk muflis.

Tesco bukan satu-satunya pasar raya British yang gagal di Amerika Syarikat. Beberapa syarikat lain termasuklah Sainsbury's dan Marks & Spencer masing-masing keluar dari pasaran A.S pada tahun 2004 dan 2006.

Jadi cubaan yang gagal oleh Tesco untuk memecah pasaran A.S bukanlah tidak pernah berlaku sebelum ini. Namun ia berakhir sebagai antara salah satu kegagalan terbesar setakat ini dan mengakibatkan kerugian besar bagi peruncit UK.


Kenapa RB Leipzig Menjadi Kelab Bola Sepak Paling Dibenci Di Jerman?

Buat pertama kalinya sejak 2009, wilayah di timur Jerman mempunyai kelab yang beraksi di Bundesliga dan perkara ini sepatutnya diraikan dengan meriah.

Ia merupakan satu tanda bahawa selepas dua dekad pengurusan yang teruk, bola sepak Jerman Timur dilihatkan semakin meningkat.

Akan tetapi, hanya segelintir sahaja yang meraikannya. Mengapa? Jawapannya adalah mudah: RB Leipziq, yang dinaikkan ke Bundesliga pada tahun 2016, menjadi kelab yang paling dibenci di Jerman.

Tiada kelab di Eropah yang mencetuskan perpecahan seteruk bola sepak daripada kelab ini.

Disokong oleh pengeluar minuman tenaga popular dari Austria iaitu Red Bull, kelab ini telah memanjat dari liga divisyen kelima ke liga paling berprestij di Jerman hanya dalam tempoh tujuh musim.

Bagi sesetengah orang, RB Leipzig adalah kisah kejayaan moden yang sempurna yang mungkin boleh menjulang trofi Bundesliga.

Dan bagi yang lain, mereka adalah pengkhianat terhadap semua sepak bola Jerman dari semua segi termasuklah tradisi, identiti dan, yang paling penting, keupayaan peminat untuk mengutarakan pendapat tentang bagaimana kelab itu diuruskan.

Apabila Borussia Dortmund beraksi dalam perlawanan pertama di tempat lawan menentang RB Leipzig yang baru menaiki Bundesliga pada tahun 2016, berpuluh ribu penyokong tegar mereka mengikuti perlawanan tersebut bukan dengan hadir ke stadium tetapi hanya melalui radio.

(Sepanduk "Slaughter Bulls" dan beberapa yang lain muncul dalam perlawanan antara Borussia Dortmund dan RB Leipzig)

Penyokong Borussia Dortmund yang biasanya mempunyai purata kehadiran di tempat sendiri antara yang tertinggi dalam dunia bola sepak telah mengumumkan bahawa mereka tidak mahu bertandang ke Leipzig, yang terletak 340 kilometer ke timur Jerman, sebagai protes terhadap struktur komersial lawan mereka itu.

Sebaliknya mereka hanya menonton perlawanan pasukan remaja Dortmund di tempat mereka, Rote Erde, dan mengikuti perlawanan skuad senior Bundesliga menerusi siaran radio secara langsung.

Setahun kemudian pada tahun 2017, RB Leipzig mendapat tempat di Liga Juara-Juara Eropah musim 2017-2018 dengan menamatkan liga sebagai naib juara Bundesliga.

Untuk musim yang terbaru 2019-2020, ketika artikel ini ditulis, kelab ini berada di tangga teratas meninggalkan kelab ternama seperti Bayern Munich dan Borrusia Dortmund.

Pemberontakan akar umbi ini adalah yang terbaru dalam senarai protes terhadap sebuah kelab yang pantas menjadi kelab paling dibenci dalam dunia bola sepak Jerman.

Sehingga tahun 2009, RB Leipzig merupakan kelab bola sepak divisyen 5 Jerman yang dikenali sebagai SSV Markranstädt yang sangat tidak dikenali walaupun oleh penduduk di negerinya iaitu Saxony.

Kemudian, segala-galanya berubah apabila Red Bull membeli lesen kelab itu, menukar namanya, logo dan pakaian ,serta menjanjikan bajet pemindahan bernilai € 100 juta (RM457 juta).

Oleh kerana undang-undang bola sepak Jerman tidak membenarkan kelab diberi nama bersempena penaja mereka, kelab baru ini diberi nama Rasenballsport Leipzig, yang bermaksud "sukan bola padang".

Nama Rasenballsport diberi kerana apabila ia disingkatkan menjadi RB, ia juga secara halus membawa nama Red Bull (RB).

Tetapi apa yang menyinggung para pengkritik RB Leipzig bukan hanya disebabkan oleh strategi pemasaran kelab tetapi kemungkinan bahawa tindakan mereka ini dapat melemahkan struktur yang telah menaikkan nama kelab-kelab Jerman dalam tahun-tahun kebelakangan ini.

Tidak seperti liga lain di Eropah, undang-undang Persatuan Bola Sepak Jerman menghalang pelabur besar daripada mengambil alih kelab yang dibeli.

Mengikut peraturan "50 + 1", kelab mesti memegang majoriti hak mengundi mereka sendiri.

Hanya pelabur yang terlibat dengan sebuah kelab lebih daripada 20 tahun sahaja yang boleh memohon pengecualian kepada peraturan 50 + 1.

Dalam kes Borussia Dortmund, ini bermakna 139,000 anggota berbayar mempunyai kuasa mutlak mengenai isu-isu seperti harga tiket.

RB Leipzig mendaftar dengan peraturan 50 + 1, tetapi para pengkritik mendakwa bahawa mereka telah merosakkan semangatnya.

Sebagai contoh, keahlian di Dortmund dikenakan caj €62 (RM283) setahun bagi orang dewasa, namun untuk menjadi anggota "emas" di Leipzig, anda perlu membayar sekitar €1,000 (RM4,564) setahun.

Malah, dengan harga ini, ia hanya menjadikan anda seorang ahli "penyokong" atau ahli tanpa hak mengundi.

Walaupun selepas dipaksa oleh Persatuan Bola Sepak Jerman untuk membuka struktur keahlian mereka untuk mendapatkan lesen untuk divisyen pertama, RB Leipzig hanya mempunyai 17 ahli yang benar-benar bebas dari apa-apa kepentingan dan sebahagian besarnya sama serta kakitangan atau rakan sekutu Red Bull.

Akibatnya, kenaikan tujuh tahun RB Leipzig ke dalam kelab teratas bola sepak Jerman telah diuhjani oleh boikot dan aksi bantahan daripada penyokong lawan.

Di kelab 1. FC Union Berlin pada tahun 2014, pasukan menerima protes di mana para penonton berpakaian baju plastik hitam dan berdiam diri selama 15 minit selepas sepak mula.

Pada pusingan pertama Piala Jerman musim 2016, penyokong Dynamo Dresden melemparkan kepala lembu ke dalam padang.

Dan dalam perlawanan pembukaan musim baru, peminat Hoffenheim, yang sebelum ini dicerca sebagai satu lagi kelab "plastik" dalam Bundesliga, melambai-lambai kad berbaur sarkastik yang berbunyi: "Kami mahukan takhta kami kembali: kelab Jerman yang paling dibenci."

Malah, Borussia Dortmund telah menolak lesen Leipzig untuk menggunakan logo dan nama mereka pada "selendang persahabatan" bersama.

Sebaliknya, para penyokong RB Leipzig menuduh pengkritik mereka sebagai bersikap hipokrit, menegaskan bahawa kelab-kelab lain yang mempunyai struktur sokongan korporat yang serupa seperti Wolfsburg, Leverkusen atau Ingolstadt, berjaya mengelakkan tahap penilitian dan pemerhatian yang sama.

Pertahanan Leipzig pula memuji falsafah bola sepak kelab mereka yang progresif.

Di bawah pengarah sukan mereka yang inovatif iaitu Ralf Rangnick, RB Leipzig telah menunjukan permainan bola sepak yang menarik dan melabur terutamanya terhadap pemain muda berusia kurang dari 24 tahun.

Pada tahun 2016, mereka berjaya menarik pemain dari Scotland yang berusia 19 tahun iaitu Oliver Burke untuk menyertai mereka dari Nottingham Forest.

Persoalannya masih sama iaitu adakah ada strategi pemasaran Red Bull dapat memberikan masa depan jangka panjang untuk bekas landskap bola sepak Jerman Timur, yang dilanda kekurangan dana sistemik dan pemerhati oportunistik kelab Jerman Barat selepas penyatuan semula pada tahun 1990.

Para pengkritik dan yang meragui RB Leipzig menggunakan satu lagi francais bola sepak Red Bull iaitu FC Red Bull Salzburg, yang mana satu ketika dahulu merupakan raja empayar bola sepak Austraia, kini terpaksa akur dengan status mereka sebagai kelab "feeder" kepada RB Leizpig selepas gagal melayakkan diri ke Liga-liga Juara-Juara Eropah 11 kali berturut-turut sehingga tahun 2018.

Selepas kegagalan untuk melayakkan diri ke liga paling berprestij dalam dunia bola sepak ini, Ralf Rangnick memindahkan tiga pemain terbaik FC Red Bull Salzburg ke RB Leipzig.

Dan selepas bertahun-tahun menjadi kelab bola sepak paling dibenci di Austria, para penyokong mengadu dalam surat terbuka kepada penaja mereka Red Bull bahawa mereka kini menjadi bahan ketawa.Sepanduk oleh penyokong Hoffenheim yang menyindir RB Leipzig


8 Mitos Pelik Dan Mengarut Tentang Kehamilan Yang Ramai Percaya

Kehamilan adalam tempoh yang paling gembira dan juga mencabar bagi pasangan yang berkahwin.

Namun, bakal ibu sering kali mempunyai pelbagai persoalan dan malangnya, kebanyakannya dipengaruhi oleh mitos dan tahyul.

Sebagai contoh, jika wanita hamil banyak minum kopi atau makan kicap, bayi yang dilahirkan akan berkulit gelap.

Kepercayaan karut seperti ini mempengaruhi minda masyarakat dengan begitu dahsyat sekali sehingga boleh membawa kemudaratan.

iluminasi.com kongsikan 8 mitos pelik dan mengarut tentang kehamilan yang ramai percaya.

Terdapat mitos yang mencadangkan bahawa makanan pedas yang dimakan ketika hamil boleh "membakar" mata bayi dan menyebabkan buta.

Makanan pedas juga disalahkan kerana boleh menyebabkan keguguran. Walaupun kaitan-kaitan ini mungkin kedengaran seperti munasabah, namun ia tidak benar.

Namun begitu, makanan pedas boleh meningkatkan berlakunya pedih ulu hati bagi wanita hamil.

Pedih ulu hati berulang kali ketika hamil mungkin bermakna bahawa bayi itu akan dilahirkan dengan kepala yang penuh rambut, menurut kisah legenda.

Dalam budaya tertentu, kepercayaan karut menasihatkan wanita hamil agar tidak melangkah tali semasa hamil.

Ini kerana perbuatan ini boleh menyebabkan tali pusat terbelit pada leher bayi. Dalam era moden, mitos ini diperluaskan dengan memasukkan wayar elektrik ke dalam kepercayaan ini.

Juga terdapat mitos yang mengesyorkan wanita hamil supaya tidak menaikkan lengan melepasi kepala kerana ini juga akan menyebabkan tali pusat terbelit di leher bayi.

Semakin teruk mual dan muntah di awal kehamilan (morning sickness), semakin tinggi kemungkinan wanita hamil akan mendapat cahaya mata perempuan.

Ini mungkin dianggap sebagai mitos paling popular kerana ia dipercayai secara meluas.

Satu kajian yang diterbitkan pada tahun 2004 mendapati bahawa kadar wanita yang melahirkan bayi perempuan adalah sedikit lebih tinggi bagi wanita yang mendapatkan rawatan untuk mual dan muntah semasa hamil, berbanding wanita yang tidak mendapatkan rawatan.

Namun, ini bukanlah penentu kepada seseorang itu melahirkan bayi perempuan dan lebih banyak kajian perlu dibuat untuk memahami dengan lebih mendalam jika ada kaitan di antara morning sickness dan jantina bayi.

Satu mitos mendakwa boleh meramalkan jantina bayi dan yang paling popular adalah bayi perempuan akan "mencuri" kecantikan ibunya.

Sebagai contoh, seorang wanita hamil bayi perempuan jika dia "kehilangan" kecantikannya, jika wajahnya menjadi semakin bulat atau dia mengalami morning sickness yang teruk.

Mitos lain mendakwa bahawa jika badan wanita itu berubah ketika hamil, ia merupakan penanda kepada jantina bayi. Jika wanita itu menjadi cemerkap atau hidungnya menjadi lebih panjang atau lebar, maka bayi tersebut adalah lelaki.

Satu kepercayaan lama yang popular dalam beberapa budaya juga mencadangkan bahawa apabila wanita hamil melihat haiwan yang tidak menyenangkan atau hodoh, bayinya akan menyerupai wajah haiwan tersebut.

Perkara-perkara ini akan tetap berlaku dan ia langsung tidak menentukan jantina bayi.

Jika rambut wanita yang sedang hamil dipotong, bayi dalam rahim tersebut akan mengalami masalah penglihatan.

Adalah sukar untuk kita menghadam bahawa proses semulajadi boleh menjadi penyebab dan akibat yang tersirat oleh tahyul ini.

Apa yang lebih kontroversi adalah sama ada wanita hamil patut mewarnakan rambut atau tidak.

Penggunaan pewarna rambut masih belum dikaitkan secara sah terhadap kecacatan kelahiran bagi manusia, walaupun para pakar menasihatkan supaya tidak melakukannya dalam trimester pertama kehamilan.

Antara khurafat kehamilan yang lebih kuat dipercayai adalah tanggapan bahawa kekerapan bayi dilahirkan meningkat semasa bulan purnama.

Malah, sesetengah kakitangan perubatan yang bekerja di wad bersalin mempercayai mitos ini, yang mana mungkin menguatkankan lagi kemungkinan tentang kaitan kedua-dua ini dalam fikiran masyarakat.

Walaupun penyiasatan yang meluas dilakukan bagaimanapun, para saintis masih belum mengenal pasti hubungan antara bulan purnama dan kadar kelahiran.

Bagi sesetengah budaya, dipercayai bahawa membeli, menerima atau membuka hadiah bayi sebelum bayi lahir akan menarik roh jahat atau membawa malang, seperti keguguran.

Mitos ini berdasarkan pegangan teguh pada ketakutan dan kepercayaan sihir. Mitos lain yang serupa adalah sesetengah wanita percaya bahawa roh bayi akan menjadi takut (dalam kes keguguran) jika kehamilan diumumkan terlalu awal.

Risiko keguguran secara semulajadi adalah lebih tinggi pada trimester pertama berbanding dengan trimester kedua dan ketiga. Mengumumkan kehamilan pada minggu pertama tidak mempunyai pengaruh terhadap risiko keguguran.

Menurut cerita legenda China, wanita hamil harus elakkan diri daripada menggosok perutnya secara berlebihan.

Jika dia berbuat demikian, bayi di dalam kandungan akan menjadi terlalu manja.

Apa yang dicadangkan ini adalah tersangat mustahil. Namun perlu diketahui bahawa menjelang minggu ke-10 kehamilan, janin yang berkembang boleh merasakan sentuhan dan menghasilkan respon apabila digosok melalui perut ibu.


Pembunuh Bersiri yang Menjadikan Mangsanya Sabun dan Biskut - Leonarda Cianciulli

Leonarda Cianciulli adalah (1894-1970) adalah seorang pembunuh bersiri yang pernah menggemparkan Itali. Dia yang juga dikenali sebagai "Pembuat Sabun Correggio" telah membunuh tiga orang wanita di kota Correggio di wilayah Reggio Emilia, Itali, antara 1939 dan 1940.

Adalah penting untuk mengetahui bahawa Leonarda Cianciulli adalah seorang ibu yang sangat melindungi anak-anaknya. Ini kerana 13 daripada 17 orang anaknya telah meninggal dunia sebelum mereka berusia 10 tahun. Maka, tidak hairanlah mengapa empat orang anaknya yang masih hidup dilayan dengan penuh kasih sayang.

Cianciulli sebenarnya bukanlah seorang yang kejam tetapi dia telah melalui kehidupan yang sukar sejak remaja lagi. Ketika muda, dia juga telah cuba untuk membunuh diri sebanyak dua kali.

Dia kemudiannya telah berkahwin dengan seorang kerani pejabat pendaftaran di kotanya. Namun, kedua-dua orang tuanya tidak bersetuju dengan pilihannya kerana mereka mempunyai calon yang lebih baik.

Setelah berkahwin, Cianciulli mendakwa bahawa ibunya telah mengenakan sumpahan ke atas dirinya supaya dia mengalami nasib malang dan berada dalam keadaan sengsara seumur hidupnya.

Walaupun tiada bukti bahawa sumpahan ibunya itu memberi kesan ke atas kehidupannya tetapi beberapa siri nasib malang telah menimpa wanita itu. Baru beberapa tahun berkahwin, Cianciulli telah dipenjarakan atas tuduhan menipu. Tiga tahun kemudian, rumahnya pula musnah dalam satu bencana gempa bumi.

Dia juga telah kehilangan seramai 13 orang anak sepanjang perkahwinannya, sama ada disebabkan keguguran atau penyakit maut ketika mereka masih muda.

Percaya yang dirinya terkena sumpahan, dia telah menemui seorang penilik nasib berbangsa Gipsi Romania. Pertemuannya dengan wanita itu ternyata tidak membuatkan keadaan bertambah baik.

Penilik nasib itu memberitahu bahawa dia mendapat bayangan penjara pada tangan kanan Cianciulli, manakala di tangan kirinya pula dia melihat bayangan rumah sakit mental.

Terpengaruh dengan sumpahan ibunya dan tilikan wanita Gipsi itu, Leonarda Cianciulli mencadi seorang yang sangat percayakan tahyul.

Apabila anak lelakinya, Giuseppe, memberitahu ibunya bahawa dia ingin menyertai Angkatan Tentera Itali pada penghujung tahun 1939, Cianciulli begitu sedih dan takut jika anaknya itu terkorban semasa bertugas.

Cianciulli yang begitu percayakan perkara tahyul merancang untuk melakukan sihir bagi memastikan anaknya selamat. Lebih mengejutkan lagi, sihir yang ingin dilakukannya itu memerlukan korban manusia.

Dia mula memilih calon yang sesuai untuk dijadikan korban. Mangsa pertama Cianciulli adalah seorang andartu (wanita berusia yang belum berkahwin) bernama Faustina Setti yang disangkakan tiada siapa akan perasan kehilangannya.

Cianciulli menjemput Setti datang ke rumahnya. Dia kemudian menghidangkan wain bercampur dadah kepada Setti sebelum membunuh wanita itu menggunakan kapak. Cianciulli juga telah menulis surat kepada keluarga Setti dengan menipu bahawa Setti ingin ke luar negara bertemu dengan seorang lelaki.

Setelah dibunuh, Setti telah dipotong menjadi sembilan bahagian dan darahnya dikumpulkan dalam sebuah baldi. Dalam pengakuan rasminya, Cianciulli mendakwa dia memasukkan bahagian tubuh Setti ke dalam sebuah periuk besar.

Dia kemudian menambak tujuh kilo soda kaustik yang digunakannya untuk membuat sabun mandi. Dia mengacau adunan itu sehingga semuanya terungkai menjadi potongan-potongan hitam dan tebal sebelum menuangnya dalam beberapa baldi berasingan.

Darah Setti pula dibiarkannya sehingga menjadi bergumpal-gumpal. Cianciulli kemudian mengeringkan gumpalan darah itu dalam ketuhar sebelum mencampurkannya dengan tepung, gula, coklat, susu, telur dan majerin untuk dijadikan biskut.

Dia telah memberikan biskut-biskut itu kepada rakan-rakannya yang datang melawat. Malah, dia sendiri memakan biskut itu dan menghidangkannya kepada Giuseppe tanpa pengetahuan anaknya itu.

Tidak lama selepas membunuh Setti, Cianciulli mencari lagi seorang mangsa baru. Wanita malang yang menjadi mangsa keduanya bernama Francesca@Clementina Soavi yang tinggal berseorangan.

Cianciulli meyakinkan Soavi bahawa dia ingin menawarkan tugas untuk mengajar di luar negara. Sama seperti Setti, Cianciulli menulis surat kepada rakan-rakan dan saudara mara Soavi tentang perjalanannya ke luar negara.

Dia juga memberikan Soavi wain bercampur racun dan membunuhnya dengan kapak. Mayat Soavi dipotong kepada beberapa bahagian dan  digunakan oleh Cianciulli untuk membuat sabun dan biskut.

Pembunuh bersiri ini meneruskan dengan mangsa ketiganya bernama Virginia Cacioppo, seorang penyanyi soprano. Dia menjanjikan Cacioppo dengan tawaran membuat persembahan di Florence, Itali.

Cacioppo yang malang juga melalui proses yang sama dengan dua orang mangsa Cianciulli terdahulu. Namun, Cianciulli mendakwa bahawa Cacioppo sedikit berbeza. Tubuhnya lebih berlemak dan berwarna putih. Apabila dijadikan sebagai biskut, rasanya juga lebih baik berbanding sebelum ini.

Cianciulli menyangka, dia berjaya menutup jejaknya dengan baik tetapi mangsa ketiganya sedikit berbeza. Dua mangsa pertamanya mempunyai keluarga terdekat tinggal bersama tetapi Cacioppo mempunyai seorang kakak ipar yang suka mengambil tahu hal adik iparnya.

Kakak iparnya juga tidak percaya apabila membaca surat pemergian Cacioppo ke Florence dengan tergesa-gesa. Perkara paling penting, kakak iparnya terlihat Cacioppo memasuki rumah Cianciulli pada malam sebelum dia "pergi" ke Florence. Curiga dengan apa yang berlaku, kakak iparnya membuat laporan polis.

Pada mulanya, Cianciulli menafikan semua tuduhan. Apabila polis mula mengesyaki anaknya, Giuseppe, sebagai suspek utama, barulah dia mengaku dan menafikan penglibatan anaknya.

Perbicaraan Leonarda Cianciulli berlangsung selama beberapa hari sahaja sebelum dia didapati bersalah. DIa telah dijatuhkan hukuman penjara selama 33 tahun. Apa yang mengejutkan, ramalan wanita Gipsi Romania itu menjadi kenyataan apabila Cianciulli menghabiskan masa selama 30 tahun di penjara dan 3 tahun lagi di pusat pemulihan mental.

Pada tahun terakhirnya di pusat mental, Leonarda Cianciulli telah meninggal dunia akibat apopleksi serebrum iaitu kerosakan pembuluh darah di otak. Dia meninggal dunia pada tahun 1970 ketika berusia 79 tahun.

Mayatnya diberikan kepada keluarganya untuk dikebumikan. Manakala senjata dan peralatan membunuh yang digunakannya telah disumbangkan kepada Muzium Jenayah di Rom, Itali, termasuk periuk yang digunakan untuk merebus mangsa.


Mengapa Mangkuk Tandas Kebiasaannya Berwarna Putih?

Ke mana-mana sahaja anda pergi tak kiralah ke negeri mana mahupun luar negara sekalipun, anda akan mendapati bahawa tandas biasanya berwarna putih.

Tersangat jarang kita dapat melihat mangkuk tandas yang berwarna selain daripada putih.

Malah, tak kiralah sesebuah bilik mandi atau tandas itu dicat dengan warna apa sekalipun, mangkuk tandasnya pasti berwarna putih.

Warna ini juga digunakan bagi perkakasan tandas lain seperti sinki, tab mandi dan sebagainya. Jadi, ia membuatkan ramai tertanya-tanya mengapa tandas tidak mempunyai warna lain.

95% daripada semua tandas yang ada di dunia diperbuat daripada porselin.

Dan tahukah anda bahawa porselin adalah tanah liat putih yang digunakan dalam pelbagai struktur, termasuk tandas dan seni.

Kadang-kala komponen lain ditambah ke dalam porselin tetapi ini tidak memberikan apa-apa perubahan penting.

Apabila porselin dibakar pada suhu tinggi, ia tidak menyerap cecair dengan mudah yang menjadikannya sesuai untuk digunakan dalam produk berkait dengan air dan tidak membenarkan air meresap melalui bahagian luar.

Porselin sebenarnya menjadi lutsinar apabila dibentuk tetapi ia menjadi putih bersinar apabila dipanaskan.

Apabila menghasilkan mangkuk tandas, warna putih adalah pilihan yang paling mudah dan kelihatan menarik. Jika warna lain mahu ditambah ke dalam penghasilannya, banyak sumber dan masa tambahan diperlukan.

Terdapat beberapa sebab "kebersihan" mengapa orang lebih suka tandas berwarna putih. Manusia adalah makhluk visual yang suka melihat perkara-perkara yang bersih.

Putih adalah sinonim dengan steril dan sejak dulu, manusia mendapati bahawa kebanyakan bakteria tidak dapat dilihat dengan mata kasar, namun kita terus mengaitkan kebersihan dengan putih.

Sebab lain mengapa kita sukakan tandas berwarna putih adalah melibatkan ruang. Biasanya, warna putih tidak menarik perhatian dan cenderung untuk bercampur dengan persekitarannya.

Putih juga terkenal dengan memberi gambaran bahawa sesebuah bilik itu lebih besar daripada yang sebenarnya.

Mangkuk tandas berwarna putih boleh membuatkan bilik mandi atau tandas kelihatan lebih luas, berbanding warna hitam.

Selain itu, tandas berwarna putih juga memudahkan kita mengesan kotoran.

Kita akan dapat melihat setiap warna dan tanda pada mangkuk tandas putih, jadi ia merupakan peringatan yang berterusan supaya sentiasa membersihkannya.

Biasanya orang akan berasa malu selepas menggunakan tandas jika ia menjadi kotor, jadi mereka akan membersihkannya supaya tidak dilihat orang lain.

Bayangkan anda mempunyai mangkuk tandas berwarna hitam, pastinya anda tidak sedar bahawa tandas anda tersangat kotor kerana kotoran yang tersembunyi di sebalik warna gelap.

Ini boleh menyebabkan kehadiran bakteria dan kuman lebih daripada biasa, seterusnya memberikan risiko kepada kesihatan.

Malah, kebanyakan tandas berwarna putih sejak dahulu lagi, membuktikan bahawa ia tidak ditelan zaman kerana rupa bentuknya diterima ramai.

Dan warna putih juga membuatkan tandas mempunyai rupa bentuk moden. Dan sebab-sebab ini membuatkan tandas terus dihasilkan dalam warna putih.

Pernahkah anda melihat tandas selain daripada warna putih? Kongsikan dengan kami!


Ini Sebab Mengapa Juruterbang Buang Minyak Pesawat Sebelum Mendarat

Pernahkah anda mengalami situasi di mana anda sedang duduk dalam pesawat dan tiba-tiba ternampak semburan putih keluar daripada sayap pesawat?

Jika ini berlaku, anda tidak perlu panik. Ia sebenarnya dilakukan oleh juruterbang di mana mereka sedang melakukan prosedur standard yang disebut sebagai pembuangan bahan api.

Jadi, ia bukanlah sesuatu yang pelik bagi pesawat untuk membuang bahan api ketika terbang. Tetapi, ia sudah tentu kelihatan seperti satu pembaziran yang besar.

Sebagai contoh, sebuah pesawat Boeing 737-400 yang direka untuk penerbangan dekat dan sederhana menggunakan sekitar 2.5 tan minyak bagi setiap jam penerbangan.

Harga minyak pesawat adalah lebih daripada RM2,450 bagi setiap tan dan ini bermakna pesawat seperti ini menelan kos minyak sebanyak RM6,120 sejam.

Dengan kata lain, apabila pesawat terbang dari New York ke Los Angeles yang memakan masa 4 jam setengah, ia membakar minyak bernilai RM28,600.

Jadi, bukankah pembuangan minyak ini sangat merugikan? Sebenarnya, dalam situasi tertentu, pembuangan minyak adalah lebih murah berbanding menyimpannya.

Kebanyakan pesawat mesti lebih ringan ketika ia mendarat berbanding ketika ia berlepas, sekitar 90,000 kilogram lebih ringan.

Ini kerana pendaratan memberikan tekanan yang lebih kepada pesawat berbanding berlepas dan sebab itu, semakin ringan pesawat, semakin bagus.

Jika pesawat tidak menggunakan sejumlah bahan api sebelum mendarat, ia mungkin akan menghentam landasan dengan terlalu kuat yang boleh menyebabkan kerosakan yang serius.

Sebaliknya, juruterbang biasanya tidak perlu terlalu risaukan tentang bahan bakar di dalam tangki kerana masalah ini akan selesai dengan sendirinya.

Ini kerana semasa penerbangan, pesawat komersial membakar hampir semua bahan api dan ketika ia tiba di destinasi, pesawat tersebut menjadi ringan dan bersedia untuk pendaratan yang selamat.

Tetapi dari masa ke masa, kecemasan berlaku dan pesawat terpaksa mendarat lebih awal daripada yang dirancang.

Inilah ketika mana pembuangan minyak memainkan peranan dan ia biasanya berlaku sebaik sebelum mendarat.

Sebagai contoh, juruterbang mengetahui terdapat masalah penyelenggaran segera atau penumpang mengalami masalah kesihatan yang memerlukan pendaratan dilakukan.

Sudah tentu juruterbang tersebut boleh membakar bahan api dengan meneruskan penerbangan di kawasan sekitar atau menurunkan gear pendaratan (ia mempercepatkan proses membakar minyak).

Namun, tindakan ini tidak akan menyelamatkan keadaan kerana masa adalah perkara yang paling penting dalam situasi kecemasan melibatkan perubatan.

Jadi, juruterbang terpaksa membuang minyak bagi mempercepatkan proses meringankan pesawat untuk mendarat. Ramai orang tahu bahawa minyak disimpan di bahagian sayap pesawat.

Oleh itu apabila juruterbang menekan suis di dalam kokpit, sistem pam dan injap yang canggih berfungsi, dan paip khas pada sayap pesawat melepaskan minyak yang berlebihan.

Sistem canggih ini boleh membuang beribu-ribu kilogram minyak dalam seminit dan inilah yang dilihat dari tempat duduk anda.

Akan tetapi, bukan semua pesawat memiliki sistem rumit ini. Sebagai contoh, pesawat dengan bentuk yang "ramping" seperti Boeing 757 atau Airbus A320 tidak boleh membuang minyak.

Keupayaan membuang minyak ini biasanya dimiliki oleh pesawat besar yang mempunyai tangki minyak tambahan.

Jadi, satu-satunya pilihan untuk pesawat kecil apabila berhadapan dengan kecemasan adalah dengan mendarat dalam keadaan berat.

Malangnya, kes-kes seperti ini akan menyebabkan kerosakan teruk dan kos membaikpulih adalah jauh lebih mahal daripada kos minyak yang dibuang.

Selain itu, dalam situasi tertentu, pesawat mungkin tidak dapat berhenti tepat pada masa dan pesawat dengan berat berlebihan mungkin akan menyebabkan kebakaran yang membawa kepada bahan api meletup.

Dan sebab itu jika sistem pesawat membolehkan juruterbang membuang minyak, mereka lebih memilih untuk melakukannya daripada merisikokan nyawa semua orang.

Malah, pembuangan bahan api bukanlah prosedur biasa yang berlaku dengan kerap, oleh itu pengawal trafik udara sering membantu juruterbang ketika melakukannya dan menjauhkan mereka dari pesawat lain.

Pada 29 Disember 2104, pesawat Virgin Atlantic VS43 berlepas ke Las Vegas dari Lapangan Terbang Gatwick. Sejurus kemudian, juruterbang menyedari bahawa gear pendaratan sayap kanan pesawat telah tersangkut dan tidak ditarik balik.

Pesawat Boeing 747 tersebut juga dikenali sebagai "pesawat jumbo" yang besar dan mempunyai 4 enjin, bermakna ia tersangat berat.

Pesawat gergasi ini dipenuhi dengan bahan api untuk terbang jauh merentasi lautan Atlantik dan terlalu berat untuk melakukan pendaratan selamat dalam masa yang singkat selepas berlepas.

Pada mulanya, juruterbang menurunkan pesawat ke ketinggian 10,000 kaki dengan mendadak untuk membebaskan gear yang tersangakut.

Apabila ini tidak berhasil, pesawat mula berlegar-legar di altitud rendah untuk membakar bahan api. Helahnya adalah semakin hampir dengan tanah, semakin banyak minyak dibakar.

Ini kerana pada altitud tinggi, angin jauh lebih "nipis" dan rintangan menjadi lemah. Sebab itu pesawat tidak memerlukan bahan api terlalu banyak untuk terus terbang.

Selepas berpusing-pusing untuk beberapa jam, juruterbang akhirnya berjaya membuang bahan api secukupnya di atas wilayah selatan England untuk kembali ke Lapangan Terbang Gatwick.

Dan walaupun dengan gear pendaratan yang rosak, mereka berjaya mendarat dengan lancar dan lebih daripada 450 penumpang serta kru pesawat selamat.


Difitnah Sebagai Raja Dadah Tetapi Berakhir Menjadi Penentang Korupsi - Isaac Wright Jr.

Pada tahun 1991, seorang lelaki bernama Isaac Wright Jr. telah dituduh sebagai dalang utama sindiket pengedaran dadah di kawasan New York dan New Jersey, Amerika Syarikat. Seterusnya, dia disabitkan di bawah undang-undang pengedar dadah New Jersey dan dipenjarakan seumur hidup.

Semasa menjalani hukuman di penjara kawalan maksimum, Wright berusaha untuk membuktikan dirinya tidak bersalah. Dalam tempoh tujuh tahun lamanya, dia belajar sendiri tentang undang-undang dan merangka pembelaan dirinya sendiri.

Setelah mewakili dirinya sendiri dalam perbicaraan, Isaac Wright Jr. berjaya menggugurkan tuduhan sebagai raja dadah dan hukuman penjara seumur hidup.

Walaupun berjaya, Wright masih lagi menghadapi hukuman penjara selama sedekad kerana satu lagi tuduhan dadah lain. Untuk bebas sepenuhnya, dia tahu bahawa dia terpaksa mendedahkan individu-individu yang memfitnahnya.

Melalui beberapa gerakan undang-undang, Wright akhirnya menemui cara untuk mendedahkan pihak polis yang korup dan penyelewengan kes-kes mahmakah yang telah dikenakan ke atasnya.

Semasa dalam satu perbicaraan mahmakah pada 1996, Wright yang membela dirinya sendiri telah menyiasat seorang pegawai polis yang terlibat dengan kesnya. Akhirnya, Detektif dari Somerset County iaitu James Dugan mengaku atas salah laku ketika mengendalikan kes Wright.

Dugan mengaku bahawa dia memfitnah dan melakukan perjanjian rahsia dengan peguam supaya Wright disabitkan bersalah. Dugan juga mendedahkan bahawa pendakwa raya Somerset County iaitu Nicholas L. Bissell Jr. adalah dalang di sebalik korupsi ini.

Bissell telah mengarahkan pihak polis supaya menyediakan laporan dan bukti palsu supaya Wright didapati bersalah. Bissell juga mengarahkan para saksi mengemukakan testimoni palsu dan membuat perjanjian dengan peguam bela pengedar lain supaya menuduh Isaac Wright Jr. sebagai ketua mereka.

Akibat pendedahan itu, Bissell telah diadili di mahkamah dan didapati bersalah atas 30 tuduhan termasuk menghalang keadilan, sumpah palsu dan penyalahgunaan kuasa. Dia telah dikenakan tahanan rumah sementara menunggu dijatuhkan hukuman.

Dua hari sebelum dijatuhkan hukuman, Bissell telah memotong pemantau di pergelangan kakinya dan melarikan diri. Pihak berkuasa telah diberi arahan untuk memburu Bissell.

Akhirnya, pihak berkuasa mempunyai maklumat bahawa Bissell menyewa sebuah bilik hotel di Nevada, Las Vegas. Ketika pegawai polis cuba untuk memecahkan pintu, Nicholas Bissell telah membunuh diri.

Berikutan kes salah laku yang mendapat liputan meluas ini, Isaac Wright Jr. telah sepenuhnya dibebaskan dari semua tuduhan dan hukuman penjara ke atasnya.

Setelah bebas, Wright terus mempelajari undang-undang New Jersey. Dia menerima ijazah sarjana muda pada tahun 2002 dan lulus dari Sekolah Perundangan Universiti Saint Thomas pada 2007. Setahun kemudian, dia lulus peperiksaan undang-undang New Jersey.

Walau bagaimanapun, sistem undang-undang New Jersey seolah-olah cuba melakukan segala-galanya untuk menghalang Wright daripada mengamalkan kerjaya perundangannya.

Selama sembilan tahun berikutnya, Isaac Wright Jr. melalui penyiasatan yang berterusan daripada jawatankuasa undang-undang New Jersey mengenai perwatakan dan tahap kecergasannya untuk menjadi pengamal perundangan.

Selama satu dekad, hampir setiap aspek kehidupan Wright tertakluk kepada penyiasataan yang dijalankan kerajaan negeri. Akhirnya, ia memerlukan campur tangan dari mahkamah tertinggi negeri untuk menamatkan penangguhan perlantikan Wright.

Akhirnya, dia secara rasminya telah diterima dalam profesion undang-undang oleh Mahkamah Agung New Jersey pada tahun 2017.

Pada hari ini, Wright adalah seorang peguam yang bekerja di firma Hunt, Hamlin & Ridley di Newark, New Jersey. Dalam dunia perundangan di New Jersey, Wright terkenal sebagai seorang "pembunuh gergasi".

Menurut Wright, dia pergi ke sekolah undang-undang hanya atas satu sebab sahaja iaitu untuk menjatuhkan "gergasi" atau nama besar yang sering bersembunyi di sebalik undang-undang dengan harga yang betul.

Jika sesuatu kes itu melibatkan "gergasi" yang cukup besar dan berkaitan perkara yang begitu penting, dia akan melakukannya secara percuma sahaja. Tambahan pula, jika kes itu melibatkan orang yang tidak mampu membantu diri mereka sendiri.

Wright yang telah membantu puluhan banduan dan pesalah lain berjaya menarik perhatian seorang rapper dan usahawan, 50 Cent, atau nama sebenarnya Curtis James Jackson III untuk menerbitkan satu rancangan tentang perjuangan yang dilaluinya bagi menegakkan keadilan dan melawan penindasan sistematik.

Rancangan TV berjudul For Life yang diinspirasikan dari kisah Wright

50 Cent mahu dunia tahu bagaimana sukarnya kehidupan yang terpaksa dilalui Isaac Wright Jr. untuk membuktikan dirinya tidak bersalah. Sebenarnya banyak lagi lelaki dan wanita di Amerika yang disabitkan dengan kesalahan palsu kini berada di penjara.

Mungkin lebih ramai pembela seperti Isaac Wright Jr. akan tampil untuk melawan kes-kes salah laku polis dan korupsi pemerintahan akan memperjuang untuk menegakkan keadilan dan menjatuhkan lebih banyak "gergasi".

1. Bagaimana banduan yang difitnah berakhir menjadi peguam bela berjaya


Apa Hukum Wanita Menindik Hidung Dalam Islam?

Menindik adalah sejenis perhiasan yang biasanya dikaitkan dengan golongan wanita. Namun, ia juga menjadi trend bagi golongan lelaki yang kini ramai melakukannya.

Tempat yang paling biasa ditindik sudah tentunya di cuping telinga akan tetapi, hidung juga menjadi tempat melakukan perkara ini terutamanya dalam kalangan wanita yang mana mahu kelihatan "seksi".

Persoalannya, adakah perbuatan ini dibenarkan oleh Islam walaupun bagi wanita?

Berkenaan dengan perihal menindik telinga, Nabi S.A.W pernah bersabda tentang hal pemakaian yang telah diriwayatkan oleh Imam Bukhari:

نَّ النَّبِيَّ صلى الله عليه وسلم صَلَّى يَوْمَ الْعِيدِ رَكْعَتَيْنِ، لَمْ يُصَلِّ قَبْلَهَا وَلاَ بَعْدَهَا ثُمَّ أَتَى النِّسَاءَ وَمَعَهُ بِلاَلٌ فَأَمَرَهُنَّ بِالصَّدَقَةِ، فَجَعَلَتِ الْمَرْأَةُ تُلْقِي قُرْطَهَا

Maksudnya: "Sesungguhnya (Rasulullah) S.A.W. selepas melakukan solat sunat Aidiladha dua rakaat, Baginda tidak melakukan solat sunat sebelum dan selepasnya, kemudian Baginda pergi menemui golongan wanita bersama Bilal, lalu Baginda memerintahkan mereka untuk bersedekah, sehingga terdapat daripada mereka yang memberi anting-anting mereka,". (Rujuk: Sahih al-Bukhari: 5883)

Di dalam syarahannya, Imam Ibnu Hajar Al-Asqolani menyatakan wajh istidlal (menetapkan dalail dari nash (Al-Qur’an dan As-Sunnah atau dari ‘ijma dan selain dari keduanya ) bagi hadis yang disebutkan di atas bahawa adalah diharuskan untuk memakai perhiasan telinga atau anting-anting bagi wanita. (Rujuk: Fathul Al-Bari Syarah Sahih Al-Bukhari: 10/408)

Ulama Al-Syafieyah mempunyai pendapat berbeza dalam hal menindik telinga di mana setengah daripadanya mengharuskan dan yang lain melarangnya.

Perbezaan ini adalah berkaitan dengan bayi lelaki yang diharamkan telinganya ditindik kerana ia menyerupai perempuan.

Bagi Imam Ghazali, beliau berpendapat bahawa hukumnya adalah "tidak diharuskan kerana menyebabkan kesakitan, tetapi dibolehkan untuk tujuan perubatan, berbekam dan khitan. Perbuatan menindik dikategorikan sebagai berhias dan ia bukanlah sesuatu yang penting". (Rujuk: Al-Mausuah Al-Fiqhiyyah Al-Kuwaitiyyah: 39/349).

Dalam hasyiahnya, Al-Imam Ahmad Al-Malibari mengarang mengenai gurunya yang menyatakan bahawa bayi perempuan diharuskan untuk ditindikkan telinganya, dan tidak bagi bayi lelaki.

Hal ini disebabkan oleh amalan bagi bayi perempuan untuk memakai perhiasan pada dirinya sama ada pada zaman sekarang atau zaman dahulu. (Rujuk: Fathul Al-Muin bi Syarhi Qurratil Al-Ain: 1/592)

Seperti yang dikarang di dalam Mausuah Al-Fiqhiyyah Al-Kuwaitiyyah, jumhur Fuqaha mengharuskan perbuatan ini bagi wanita:

جُمْهُورُ الْفُقَهَاءِ عَلَى أَنَّ تَثْقِيبَ أُذُنِ الصَّغِيرَةِ لِتَعْلِيقِ الْقُرْطِ جَائِزٌ، فَقَدْ كَانَ النَّاسُ يَفْعَلُونَهُ فِي زَمَنِ النَّبِيِّ صَلَّى اللَّهُ عَلَيْهِ وَسَلَّمَ مِنْ غَيْرِ إِنْكَارٍ، فَعَنِ ابْنِ عَبَّاسٍ رَضِيَ اللَّهُ عَنْهُمَا

Maksudnya: Jumhur ulama berpendapat harus hukum menindik bayi perempuan dengan tujuan perhiasan. Ini kerana kebanyakan para wanita di zaman Nabi S.A.W menindik telinga mereka dan Baginda S.A.W tidak melarangnya. Ini seperti yang digambarkan di dalam hadis Ibnu Abbas R.A (Rujuk: Al-Mausuah Al-Fiqhiyyah Al-Kuwaitiyyah: 11/272).

Seperti yang dinyatakan dalam tafsir Al-Razi, perbuatan berhias pada asalanya diharuskan, :"Sesungguhnya setiap perhiasan itu diharuskan melainkan apabila didatangkan dengan dalil (melarangnya)”. (Rujuk: Fathul Al-Bayan Fi Maqasid Al-Quran: 3/311)

Dan walaupun hukum asal berhias adalah diharuskan, sebagai umat Islam kita tidak dibenarkan untuk berlebih-lebihan atau melampaui batas.

Ini kerana Allah S.W.T tidak menyukai perbuatan ini, seperti dalam firman-Nya dalam Al-Quran:

Maksudnya: "Dan jangan pula kamu melampau; sesungguhnya Allah tidak suka akan orang-orang yang melampaui batas ,". (Surah Al-A'raaf: 31)

Perkara ini juga dinyatakan oleh Rasulullah S.A.W dalam sabda baginda yang menegah kita daripada berlebihan dan melakukan sesuatu perkara dengan tidak bermanfaat.

Seperti dalam hadis yang diriwayatkan oleh Abdullah bin Amru bin Al-Ash, Rasulullah S.A.W bersabda:

كُلُوا وَاشْرَبُوا وَتَصَدَّقُوا وَالْبَسُوا مَا لَمْ يُخَالِطْهُ إِسْرَافٌ أَوْ مَخِيلَةٌ

Maksudnya: "Makan dan minumlah, bersedekah dan berpakaianlah tanpa ada unsur berlebihan atau sia-sia ,". (Rujuk: Sunan Ibnu Majah: 3605)

Merujukan kepada dalil-dalil dan perbahasan mengenai hukum perbuatan menindik telinga di atas adalah diharuskan bagi golongan wanita.

Akan tetapi, hanya suami dan golongan mahramnya sahaja yang boleh melihat perhiasan ini kerana telinga adalah sebahagian daripada aurat wanita.

Dan berbalik kepada persoalan awal tadi mengenai menindik di bahagian lain selain daripada telinga adalah tidak diharuskan kerana ia seperti menyerupai golongan kafir dan fasiq.

Seperti dalam hadis daripada Ibn Umar R.A, Rasulullah S.A.W bersabda yang melarang umatnya daripada meniru atau menyerupai orang kafir:

Maksudnya: “Barangsiapa yang menyerupai sesuatu kaum, maka dia adalah daripada kalangan mereka.” (Riwayat Abu Daud: 4031)

Malah, tindakan menindik di bahagian lain selain telinga walaupun bagi wanita dianggap sebagai sesuatu yang melampaui batas dalam berhias, dan perbuatan ini dilarang dalam syariat Islam seperti dalam dalil-dalil di atas.


Pemburu Lanun Paling Digeruni Dalam Sejarah - Woodes Rogers

Dalam siri filem Pirates of the Caribbean, watak penguat kuasa yang membanteras lanun sering menjadi bahan jenaka dan diperkotak-katikkan oleh penjahat seperti Kapten Jack Sparrow.

Namun, realitinya tidaklah seperti filem. Walaupun lanun terkenal dengan kekejaman mereka, mereka cukup takut apabila mendengar nama Woodes Rogers. Berikut adalah kisah bagaimana Rogers menjadi pemburu lanun paling digeruni dalam sejarah.

Woodes Rogers dilahirkan pada tahun 1679 kepada seorang usahawan kaya yang menjalankan peniagaan kapal. Walaupun serba mewah tetapi Rogers adalah seorang yang gemarkan pengembaraan.

Pada usia 18 tahun, dia menjadi pelatih kepada seorang pelayar di Bristol. Ketika itulah dia banyak mempelajari kemahiran perdagangan. Tanpa diduga, bapanya meninggal dunia pada tahun 1706 dan Rogers terpaksa mengambil alih tanggungjawab perniagaan keluarganya.

Perniagaan perkapalan semasa Zaman Keemasan Lanun bukanlah sesuatu yang mudah. Raja Britain ketika itu iaitu Raja George I lebih risau mengenai persaingan perniagaan dan pertahanan armada Sepanyol berbanding ancaman lanun yang semakin berleluasa.

Rogers terpaksa menguruskan perniagaan bapanya di bawah iklim politik yang sukar. Perang Takhta Sepanyol (1701–1714) telah menyaksikan kapal-kapal Sepanyol menyerang kapal-kapal dari Syarikat Hindia Timur Inggeris di Lautan Hindi.

Ketika itulah seorang kapten kapal perdagangan bernama William Dampier telah meyakinkan Woodes Rogers untuk membiayai ekspedisi bersenjata ke Lautan Hindi bagi melindungi kepentingan syarikat itu di sekitar kepulauan Madagascar yang menjadi pusat tumpuan lanun.

Rogers akhirnya berjaya meyakinkan para pembiaya lain untuk membina dua buah kapal untuknya yang dinamakan sebagai Duke dan Duchess. Pada tahun 1708, Rogers memulakan ekspedisinya dengan ditemani Dampier.

Pada awal pelayarannya, Rogers menemui pelbagai halangan. Pasukannya tidak membawa pakaian sejuk yang mencukupi, kehabisan minuman keras dan berlayar terlalu hampir dengan Antartika ketika mereka melakukan ekspedisi ke selatan Amerika Syarikat. Akhirnya, ada anak-anak kapal yang cuba memberontak.

Ketika bertempur dengan Sepanyol, Rogers turut kehilangan adiknya sendiri. Lebih memeritkan lagi, Rogers sendiri cedera parah apabila sebutir peluru mengenai bahagian lelangit mulutnya.

Walaupun marah dan geram dengan kematian adiknya, Rogers tetap meneruskan pelayarannya. Ia adalah satu tragedi yang akan dibawa dan ditebus sepanjang hayatnya.

Ketika menghampiri Pulau Juan Fernandez di Lautan Pasifik Selatan berhampiran pesisir pantai Chile, kapal-kapal ekspedisinya berhenti untuk mencari bekalan dan makanan. Di pulau tidak berpenghuni itu, merek temui pelbagai buah-buahan, sayuran serta kambing.

Di pulau itu juga Rogers telah menyelamatkan Alexander Selkirk yang terkandas di situ selama empat tahun. Selkirk yang berasal dari Scotland itu meninggalkan pelayaran Dampier sebelum ini kerana sudah tidak percayakan kepimpinan Dampier sebagai ketua.

Perhentian mereka di Pulau Juan Fernandez telah memberikan mereka pelbagai kelebihan. Anak-anak kapal berupaya membaiki kerosakan kecil pada kapal dan mereka yang sakit pula telah sembuh setelah mendapat cukup rehat dan makanan berkhasiat di situ.

Selkirk juga merupakan aset penting kepada Rogers dan anak-anak kapalnya. Dia yang mempunyai pelbagai kemahiran hidup akibat tinggal berseorangan telah diambil Rogers untuk menyertai ekspedisinya.

Setelah kembali ke tanah airnya pada 1711, Woodes Rogers telah disaman oleh anak-anak kapalnya kerana dituduh tidak adil dalam pengagihan keuntungan. Ini menyebabkan dia berhutang dengan banyak kepada pihak istana.

Selain itu, dia juga telah mengeluarkan peluru yang tersimpan dalam lelangit mulutnya. Peluru yang dikeluarkan itu telah menyebabkan kecacatan kekal sehingga Rogers mengalami kesukaran bercakap.

Pada tahun 1718, Raja George I telah memberikan misi baru kepada Rogers. Dia memerintahkan Rogers untuk belayar ke Bahamas sebagai gabenor baru di pulau itu.

Misi ke Bahamas itu seakan-akan mustahil. Rogers dan Raja George I sendiri tahu bahawa tempat itu adalah syurga lanun. Kira-kira seramai 2,000 orang lanun berada di kepulauan Bahamas dan Rogers tidak mempunyai peluang untuk menang.

Namun, Rogers terpaksa akur dengan perintah raja itu. Dia meninggalkan Bristol dengan tujuh buah kapal di mana tiga di antaranya Tentera Laut Diraja. Kumpulannya kali ini merangkumi seramai 100 orang askar dan 130 orang penjajah.

Rogers juga membawa amanat Raja George I, di mana semua lanun yang memutuskan untuk berhenti dari kehidupan melanun akan diberi keampunan penuh.

Setibanya di Bahamas, Rogers bertemu dengan seorang lanun bernama Charles Vane. Lanun itu memperlekehkan pengampunan diraja yang ditawarkan dan mengugut untuk membakar armada kecil Rogers.

Apabila percubaannya gagal, Vane telah meminta bantuan seorang lagi lanun bernama Edward Teach. Teach merupakan seorang lanun yang digeruni dan lebih dikenali sebagai Blackbeard.

Rogers terdesak untuk mendapatkan bantuan daripada mana-mana lanun yang ada di sana dengan menawarkan pengampunan diraja sebagai ganti. Dua orang lanun terkenal bernama Benjamin Hornigold dan John Cockram bersetuju untuk membantu.

Mereka juga berjaya memujuk lanun-lanun lain untuk menerima pengampunan yang ditawarkan. Setelah mempunyai pasukan yang agak besar, Rogers bersedia untuk memburu Vane dan Blackbeard.

Rogers yang baru dilantik menjadi Gabenor Bahamas telah menghantar beberapa ekspedisi memburu yang diketuai oleh Hornigold dan Cockram. Setelah beberapa percubaan, mereka tetap gagal menangkap Vane dan Blackbeard tetapi berjaya membawa balik tawanan lain yang bersubahat dengan lanun itu.

Pada Disember 1718, Rogers telah menjatuhkan hukuman bunuh terhadap sembilan lanun dan menggantungkan mayat mereka di pintu masuk perlabuhan Bahamas. Ia juga merupakan peringatan kepada sesiapa yang ingin membelotnya.

Cara Rogers yang kejam itu membuatkan Vane dan Blackbeard tidak berani lagi untuk kembali ke Bahamas. Namun, gabenor itu masih lagi mempunyai masalah lain. Ketika itu, pihak Inggeris sedang berperang dengan Sepanyol.

Gabenor yang berpusat di Nassau, ibu kota Bahamas itu telah mengarahkan semua orang untuk bertahan. Apabila Sepanyol datang menyerang pada Februari 1720, Rogers dan pasukannya berjaya mematahkan serangan dan bertahan sehingga tamat perang.

Gabenor Woodes Rogers akhirnya meninggal dunia pada 1732 di Nassau, Bahamas. Dia telah meninggalkan legasi menggerunkan bagi para lanun ketika Zaman Keemasan Lanun. Dia juga mencipta slogan "Lanun Dihapuskan, Perdagangan Dipulihkan". Koloni British menggunakan moto itu sehingga Bahamas mendapat kemerdekaan pada tahun 1973.


6 Fakta Menakjubkan Dan Menakutkan Tentang Lubang Hitam (Black Hole)

Luar angkasa adalah satu hamparan dimensi yang sangat luas. Di sini terdapat pelbagai misteri yang masih belum dapat diungkapkan sepenuhnya oleh manusia sehingga kini.

Antara yang paling misteri sudah tentunya lubang hitam atau lebih dikenali sebagai "black hole".

Lubang hitam adalah objek yang sangat dahsyat dan dikatakan bahawa ia mempunyai tarikan yang tersangat kuat sehingga dapat menyedut serta memerangkap segala yang berada di sekitarnya.

Ia mampu menyedut semua objek tak kiralah sama ada bulan, planet malah cahaya sekalipun. iluminasi.com kongsikan 6 fakta menakjubkan tentang lubang hitam.

Setakat ini, terdapat sekurang-kurangnya 4 lubang hitam yang ditemui para saintis stekat ini. Lubang hitam pertama bernama "stellar" dan bersaiz paling kecil berbanding 3 yang lain.

Lubang hitam stellar ini terbentuk sementara sebuah bintang yang lebih besar daripada matahari kita mati. Walaupun saiznya agak kecil, namun objek ini sangat padat.

Bayangkan sebuah objek yang mempunyai saiz sebesar bandar besar di Bumi tetapi mempunyai jisim 3 kali ganda daripada Matahari, itulah lubang hitam stellar.

Para saintis percaya bahawa terdapat ratusan juta lubang hitam seperti ini di galaksi kita.

Para saintis meramalkan bahawa lubang hitam jenis ini dibentuk tidak lama selepas Big Bang, yang dipercayai berasal dari pembentukan alam semesta 13.7 bilion tahun yang lalu.

Sehingga kini tiada siapa yang dapat mencari jenis lubang hitam ini.

Yang ketiga adalah lubang hitam supermassive, yang paling besar setakat ini.

Lubang hitam gergasi ini berjuta-juta atau bahkan berbilion kali lebih besar seperti matahari, tetapi mempunyai saiz diameter yang sama.

Lubang hitam seperti ini dikatakan terletak di tengah-tengah hampir setiap galaksi, termasuk Bima Sakti.

Para saintis tidak pasti bagaimana lubang hitam besar itu terhasil.

Apabila gergasi ini terbentuk, ia mengumpulkan jisim dari habuk dan gas di sekelilingnya, bahan yang berlimpahan di tengah galaksi yang membolehkannya menjadi bertambah besar.

Disebabkan oleh lubang hitam menyerap segala objek yang berada di sekitarnya termasuklah cahaya, maka lokasinya sangat sukat untuk dikesan.

Namun, kajian yang terbaru menyatakan bahawa terdapat satu lubang hitam yang paling dekat dengan Bumi.

Ia adalah lubang hitam yang diberi nama kod A0620-00 atau V616 Mon, yang terletak di buruj Monoceros dan berjarah 3,000 tahun cahaya.

Lubang hitam ini mempunyai jisim kira-kira 13 kali ganda Matahari.

Sama seperti anda melihat haiwan liar dari luar sangkar, adalah menjadi tidak masalah untuk kita melihat lubang hitam dari luar "sangkar"nya juga.

Dalam kes ini, sangkar yang dimaksudkan dikenali sebagai "event horizon". Jika anda memasuki kawasan ini, anda tidak akan dapat kembali.

Anda hanya boleh memerhati lubang hitam dari luar kawasan tersebut dan itu pun jika anda adalah seorang saintis atau seseorang yang berminat mengkasji lubang ini.

Jadi, walaupun ia sangat mengerikan namun adalah mustahil untuk sebuah lubang hitam untuk menyedut semua objeck dalam alam semesta.

Ini adalah soalan yang paling menarik dan sering ditanyakan. Bagaimana hal ini dijelaskan? Katakanlah, anda disedut oleh sebuah lubang hitam yang bersaiz Bumi.

Jika ini berlaku, badan anda akan kelihatan seperti ubat gigi yang keluar daripada bekasnya iaitu memanjang dan meregang.

Ahli astronomi Inggeris bernama Sir Martin Rees menggelarkan fenomena ini sebagai "Spaghettification".

Jika anda masih hidup selepas disedut ke dalam lubang hitam ini, anda akan mengalami lenturan ruang masa dan dapat melihat semua yang disedut ke dalam lubang ini sebelum dan selepas anda disedut.

Ini bermakna anda dapat melihat seluruh asal-usul alam semesta bermula dari Big Bang sehingalah kepada akhir hayat alam semesta itu sendiri.

Untuk memahami perkara ini, bayangkan sepasang kembar manusia. Seorang menetap di Bumi dan seorang lagi berterbangan ke angkasa raya dengan kelajuan cahaya sehingga dia berhenti di satu titik dan kemudian berpatah balik ke Bumi.

Kembar yang mengembara ke luar angkasa ini akan menjadi lebih mudah daripada kembar yang kekal di Bumi. Ini kerana semakin laju anda bergerak, semakin lambat masa dari perspektif anda.

Ketika anda sampai di event horizon, anda akan bergerak dengan tersangat laju disebabkan oleh daya graviti yang kuat dari lubang hitam, dan ketika itulah waktu dari perspektif anda akan menjadi lambat.

Jika anda masih tidak faham, cuba tonton filem Interstellar oleh Christopher Nolan yang dikeluarkan pada tahun 2014.

Walaupun lubang ini mempunyai kekuatan yang sangat dahsyat, namun ia tidak boleh kekal selama-lamanya. Penemuan mengejutkan ini diramalkan oleh ahli fizik terkenal Stephen Hawking pada tahun 1974.

Radiasi Hawking ini membelah jisim lubang hitam ke dalam ruang sekeliling sepanjang masa sehingga tidak ada tenaga yang tersisa dari lubang hitam itu sendiri.


NATO vs BRICS - Perbezaan Dan Perbandingan Perikatan Paling Besar Di Dunia

NATO adalah akronim kepada North Atlantic Treaty Organization atau Pertubuhan Perjanjian Atlantik Utara. Ia terdiri daripada 29 negara anggota dari Eropah, Eurasia dan Amerika Utara.

Perikatan ini diasaskan terutamanya atas prinsip-prinsip apa yang disebut oleh NATO sebagai 'pertahanan kolektif'.

Negara-negara ini adalah "rakan" yang mempertahankan satu sama lain apabila diperlukan, tetapi hubungan mereka lebih dalam daripada itu.

NATO berkata bahawa ia terbuka kepada anggota Eropah baru, selagi mereka "melanjutkan prinsip Perjanjian ini dan menyumbang kepada keselamatan kawasan Atlantik Utara."

Bagi BRICS pula, ia merupakan singkatan untuk negara Brazil, Rusia, India, China dan Afrika Selatan (South Africa). Dahulu ia dikenali sebagai BRIC, sehinggalah Afrika Selatan menyertai mereka pada tahun 2010.

Pertama sekali, anda mungkin tertanya-tanya bagaimana dua perikatan ini boleh dibandingkan jika satu adalah perikatan gergasi dan satu lagi agak kecil.

Perlu diketahui bahawa ini adalah perbandingan hanya untuk membantu anda memahami lebih lanjut tentang kedua-dua organisasi.

NATO ditubuhkan oleh 12 buah negara pada tahun 1949. Negara-negara tersebut adalah Belgium, Kanada, Denmark, Perancis, Iceland, Itali, Luxembourg, Belanda, Norway, Portugal, United Kingdom dan Amerika Syarikat.

Greece dan Turki datang kemudian pada tahun 1952. Jerman Barat menyertai pada tahun 1955 tetapi apabila Jerman disatukan semula pada tahun 1990, ia membawa Jerman Timur ke dalam NATO.

Dalam beberapa tempoh, negara-negara lain mula menyertai seperti Sepanyol, Republik Czech, Hungary, Poland, Bulgaria, Estonia, Latvia, Luthuania, Romania, Slovakia, Albania, Croatia dan yang terakhir adalah Montenegro pada tahun 2017.

Sesetengah negara agak lambat menyertai NATO kerana mereka terikat dengan Perjanjian Warsaw atau bagi kes seperti Montenegro, ia disebabkan ia merupakan sebahagian daripada Yugoslavia.

Serbia tidak menyertai perikatan ini kerana menurut NATO, tidak seperti rakan Balkan Barat yang lain, Serbia tidak bercita-cita untuk menyertai NATO namun ia mahu kekal bersahabat.

Negara-negara seperti Australia dan New Zealand adalah sekutu NATO tetapi tidak berada di dalamnya.

Turki adalah satu-satunya negara dalam perikatan ini yang merupakan negara 2 benua yang biasa dipanggil sebagai Eurasian kerana sebahagian besarnya terletak di Asia dan sebahagian kecil di Eropah.

Jadi, adakah NATO hanya berkenaan dengan melindungi setiap anggota dan tidak memulakan perang baharu? Mungkin.

Ia juga merupakan peluasan Pelan Marshall untuk membina perdagangan antara negara-negara dan juga mengumpulkan mereka di satu pihak menentang musuh Amerik Syarikat iaitu Komunisme.

Kebanyakan penganalisis bersetuju bahawa dengan menyertai kumpulan ini bukan sahaja dapat meningkatkan ekonomi negara, tetapi juga membantu untuk membantu dari segi pendidikan, inovasi, dan keusahawanan.

BRICS pula adalah sebuah kerjasama yang dimulakan pada tahun 2006 apabila mesyuarat pertama BRIC diadakan. Tujuan paling utama BRIC adalah seperti NATO iaitu membantu anggota-anggotanya, tetapi kurang menekankan pada pertahanan.

Ahli-ahli BRIC akan saling menyokong antara satu sama lain berkenaan dengan ekonomi, perniagaan dan perdagangan, pendidikan, pertanian, kesihatan, teknologi, sains dan seni.

Hal melibatkan pertahanan sudah tentu merupakan hal yang melibatkan ekonomi, jadi kedua-dua ini sesekali bertembung.

Tabung Kewangan Antarabangsa berkata bahawa negara-negara BRICS bersama-sama mengawal kira-kira 22% daripada KDNK dunia.

Dari segi populasi, 5 negara ini merangkumi sekitar 42.58% daripada populasi dunia iaitu seramai lebih dari 3 bilion orang.

Bagi NATO, ia adalah lebih kecil dari populasi dengan sekitar 880 juta orang. Dan menurut PBB, populasi China dan India akan melonjak naik sementara Nigeria akan melepasi Amerika Syarikat dari segi populasi.

Jadi, dari segi jumlah manusia, BRICS meninggalkan NATO dengan begitu jauh.

Negara-negara BRICS dikatakan lebih berkembang daripada beberapa negara-negara berkuasa dan maju dalam NATO, yang mana merupakan negara-negara yang telah kaya dan berkuasa untuk waktu yang lama serta telah menggunakan kekuatan tentera empayar di seluruh dunia selama bertahun-tahun biasanya dengan cara yang dahagakan darah.

Tetapi inilah yang memberi NATO banyak kuasa, dan industri serta inovasi yang lebih baik. Menurut laporan NATO, KDNK setiap negara NATO hampir mencecah USD38 trilion dolar (RM155 trilion).

Sebahagian besar daripada jumlah ini disumbangkan oleh AS, dengan Jerman, Perancis dan UK juga antara yang terkuat dari segi ekonomi.

BRICS berada sedikit di belakang dengan sekitar USD17 trilion (RM69.5 trilion) yang dipimpin oleh China.

Tiada siapa yang dapat meramalkan dengan tepat apa yang akan berlaku kepada ekonomi kedua-dua perikatan dalam tempoh 15 atau 20 akan datang, tetapi kebanyakan ahli ekonomi melihat BRICS akan terus mengejar.

Ramai yang beranggapan bahawa menjelang tahun 2030, ekonomi China akan mengatasi AS, manakala India tidak ketinggalan di tempat ketiga.

Rusia, Jepun dan Indonesia akan berada di belakang India tetapi dengan ekonomi yang jauh lebih kecil.

Dan walaupun Brazil akan menjadi negara 10 teratas dari segi ekonomi, ia juga berlaku kepada negara NATO seperti Jerman, UK dan Perancis.

Namun, ada juga yang menyatakan ini hanyalah ramalan dan tidak semestinya tepat, seperti yang ditulis oleh The Guardian yang mana ia merujuk kepada perkara ini dengan mengatakan "Brazil, Rusia, India, China dan Afrika Selatan tampaknya gagal untuk menjadikan ramalan penguasaan abad ke-21 satu kenyataan,".

Satu lagi masalah yang dihadapi oleh BRICS adalah rasuah yang berleluasa dan ini secara amnya dilihatkan sebagai sesuatu yang buruk bagi kemajuan sosial dan ekonomi.

Negara-negara BRICS juga masih dibelenggu kemiskinan, walaupun kelas menengah sedang berkembang.

Sebagai contoh, India. Menurut buku terbaru "India Conquered – The Chaos of Empire", India masih mempunyai sistem kasta yang menindas dan perbezaan jurang kekayaan yang teruk.

Ini secara umumnya dilihat sebagai sesuatu yang menyekat mobiliti sosial . Buku ini juga menyatakan bahawa sistem kasta India adalah masalah utama di negara ini ketika India cuba untuk membangun.

Seorang penganalisis ekonomi di University of Cambridge baru-baru ini menyatakan bahawa terdapat kemajuan dalam hal ini dengan menulis, "Walaupun terdapat halangan ini, bukti dari kaji selidik sampel perwakilan negara menunjukkan bahawa terdapat penumpuan antara kasta dan kasta yang lebih rendah dalam hal-hal pendidikan dan pekerjaan sejak beberapa dekad lalu,".

Perlu dinyatakan juga bahawa NATO juga mempunyai masalah ini di mana sistem kelas Britain masih wujud, bank-bank makanan masih menjadi perkara biasa dan golongan miskin sering tinggal di bandar-bandar yang penuh dengan kedai-kedai amal dan kedai runcit diskaun.

Sementara itu, Amerika Syarikat dikatakan mempunyai "dunia ketiga" atau "dunia membangun" di dalam sebuah negara yang sangat maju.

Dari segi ketenteraan , anda pastinya menyedari bahawa NATO memiliki anggota-anggota yang paling kuat, sebahagian besarnya kerana AS membelanjakan jumlah wang yang begitu banyak untuk pertahanan.

NATO menyatakan bahawa jumlah perbelanjaan pertahanan untuk semua anggotanya pada tahun 2017 adalah hampir USD946 bilion manakala jumlah peruntukan pertahanan BRICS hanyalah 30% daripada NATO iaitu sebanyak USD286.4 bilion.

Adalah mustahil untuk kita senaraikan betapa kuatnya setiap negara secara individu, tetapi kita tahu bahawa Rusia tersangat kuat dari segi pertahanan.

Kedua-dua China dan India juga dilihatkan sedang meningkatkan jumlah kekuatan tentera mereka pada kadar yang begitu pantas.

Namun, kita juga tahu bahawa AS tidak akan berhenti berbelanja untuk ketenteraan, sementara UK, Perancis, Jerman, Italy dan Turki juga mempunyai pasukan tentera yang kukuh.

Dari segi kekuatan nuklear, sebahagian besarnya dikuasai oleh Rusia dan AS, dan akibat daripada pertempuran seperti ini dilihatkan sangat memusnahkan bagi semua.

Jadi, adakah BRICS akan mengatasi NATO dari segi kekuatan kolektif, atau adakah ia masih kekurangan dalam kemajuan tertentu?


Bagaimana Lapangan Terbang Jana Keuntungan?

Lapangan terbang adalah perniagaan yang sangat kompleks dan mencabar tetapi dalam kebanyakan kes, ia adalah sejenis perniagaan yang sangat menguntungkan.

Banyak lapangan terbang dimiliki oleh kerajaan dan walaupun begitu, ia sering dikendalikan sebagai perniagaan di mana perniagaan ini dimiliki secara awam.

Majoriti lapangan terbang menjana wang melalui apa yang mereka peroleh dari penumpang yang menaiki penerbangan komersial dan menggunakan kemudahan mereka.

Sesetengah lapangan terbang memfokuskan kepada kargo dan membiayai operasi mereka melalui penerbangan kargo tetapi kebanyakan yang anda dengar, seperti Lapangan Terbang Heathrow (LHR) di London, bergantung sepenuhnya kepada penerbangan penumpang.

Walaupun jumlah kargo dikendalikan oleh LHR adalah penting kerana pesawat penumpang mengangkut kargo di dalam simpanan mereka, jumlah penerbangan ini adalah jauh lebih rendah berbanding 650 penerbangan harian di lapangan terbang ini.

Lapangan terbang ini menghasilkan wang daripada 78 juta penumpang yang terbang melaluinya setiap tahun.

Heathrow adalah lapangan terbang paling sibuk di dunia milik persendirian sepenuhnya dan kerajaan UK tidak memiliki kepentingan di dalamnya.

Dengan itu, ia mungkin merupakan contoh terbaik bagi lapangan terbang yang dibina untuk menjana keuntungan. Kos untuk mengendalikan lapangan terbang Heathrow adalah sekitar RM6.08 bilion setahun.

Kos ini termasuklah dengan RM2.02 bilion untuk membayar gaji para pekerjanya.

Perlu diketahui bahawa jumlah keseluruhan pekerja yang bekerja di LHR adalah seramai 76,000, tetapi hanya 6,500 orang sahaja yang bekerja untuk LHR.

Syarikat yang mengendalikan LHR iaitu Heathrow Airport Holdings, hanya bertanggungjawab sepenuhnya terhadap pengawasan dan pentadbiran lapangan terbang.

Dan di sebalik ini, terdapat beratus-ratus syarikat lain beroperasi di LHR.

Baki 69,500 pekerja lain bekerja untuk syarikat penerbangan, syarikat pengendalian bagasi, syarikat kawalan lalu lintas udara, restoran, syarikat kereta sewa, syarikat-syarikat bas dan semua majikan yang berbeza di lapangan terbang.

Sudah tentu ada banyak kos lain yang terlibat dalam menjalankan lapangan terbang dari RM949 juta setahun untuk penyelenggaraan kepada RM462 juta untuk bil utiliti tahunan seperti air, elektrik, internet, gas, dan banyak lagi.

Secara keseluruhan, RM6.08 bilion diperlukan untuk mengendalikan lapangan terbang ke-6 paling sibuk di dunia. Jumlah ini adalah melebihi kos untuk menguruskan 1.3 juta orang di Swaziland.

Secara asasnya, LHR mengeluarkan kos sekitar RM78 bagi seorang penumpang dan ini bermakna LHR perlu menjana jumlah yang sama untuk setiap penumpang untuk menampung kos tanpa memperoleh keuntungan.

Dan sudah tentu sesetengah penumpang lebih menguntungkan daripada yang lain.

Sebagai contoh, penumpang yang tiba biasanya keluar daripada pesawat, melalui kastam dan beredar dengan kadar segera tanpa membeli apa-apa.

Namun bagi penumpang yang berlepas dan menunggu pesawat sambungan, mereka ini mempunyai masa yang lebih untuk membeli-belah di lapangan terbang.

Perniagaan runcit adalah sangat penting bagi mana-mana lapangan terbang untuk menjana keuntungan.

Ini adalah sebahagian daripada sebab mengapa lapangan terbang perlu melaksanakan proses daftar masuk dan keselamatan dengan secepat mungkin, jadi penumpang mempunyai lebih banyak masa untuk berbelanja.

LHR memperoleh wang melalui peruncitan dengan menerima potongan bagi setiap jualan yang dibuat.

Secara purata, lapangan terbang memperoleh RM3.90 bagi setiap penumpang melalui restoran, RM21 bagi setiap penumpang daripada kedai runcit, tambahan RM8.30 melalui tempat letak kereta dan dari semua sumber pendapatan runcit kecil yang lain seperti syarikat kereta sewa dan lounge VIP menyumbang sebanyak RM12.40 lagi.

Dan agak unik, LHR juga mengendalikan kereta api ekspres dari lapangan terbang ke Stesen Paddington di London sejauh 56 kilometer, yang menyumbang tambahan RM8.80 bagi setiap penumpang.

Secara keseluruhan, lapangan terbang ini memperoleh RM54.50 dari penumpang melalui pembelian sebagai tambahan kepada harga tiket pesawat.

(Perkhidmatan kereta api ekspres dari Lapangan Terbang Heathrow ke Stesen Paddington)

Dan perlu diketahui bahawa ini tidak bermakna setiap penumpang hanya berbelanja RM54.50, tetapi ini bermakna LHR memperoleh RM54.50 untuk setiap penumpang.

Jumlah ini adalah bahagian untuk mereka dan jumlah perbelanjaan sebenar di lapangan terbang ini bagi setiap penumpang adalah lebih tinggi.

Jika anda beranggapan bahawa jumlah pendapatan runcit bagi seorang penumpang adalah tinggi, maka anda sangat tepat. Malah, ia merupakan antara yang tertinggi daripada mana-mana lapangan terbang di seluruh dunia.

Sebagai perbandingan, Lapangan Terbang Washington Duller di Amerika Syarikat memperoleh RM23.20 setiap penumpang, Lapangan Auckland di New Zealand memperoleh RM31.50 dan Lapangan Terbang Charles de Gaulle di Paris memperoleh RM44.70 melalui perniagaan runcit.

Ini adalah kerana LHR pakar dalam membuatkan para penumpang berbelanja dengan menggunakan segala helah dan taktik untuk meningkatkan perbelanjaan penumpang.

Sebagai contoh, di Terminal 3, untuk sampai dari kawalan keselamatan ke pintu masuk, semua penumpang harus berjalan melalui kawasan bebas cukai yang mana meningkatkan jualan dengan begitu tinggi

Malah, LHR tidak memaparkan pintu masuk bagi mana-mana penerbangan sehingga sekitar 45 hingga 90 minit sebelum berlepas. Ini adalah satu kebiasaan bagi lapangan terbang di Eropah, tetapi tidak di tempat lain.

Disebabkan ini, para penumpang menunggu di kawasan pusat yang terdapat kedai-kedai dan restoran sehingga sebelum penerbangan mereka, yang membawa kepada pendedahan terhadap persekitaran runcit yang lebih lama.

Sebagai salah satu lapangan terbang dengan perkhidmatan tanpa henti ke 6 benua, LHR juga mempunyai kelebihan menjadi lapangan terbang yang memberi tumpuan kepada perkhidmatan jarak jauh.

Penerbangan jarak jauh cenderung untuk membawa penumpang yang kaya dan walaupun penumpang di seluruh dunia tiba di lapangan terbang dengan purata masa 2 jam dan 17 minit sebelum penerbangan mereka, penumpang di LHR tiba 2 jam dan 51 minit sebelum penerbangan.

Ini bermakna, mereka mempunyai lebih banyak masa untuk berbelanja di situ.

Namun, seperti yang disebutkan, lapangan terbang ini perlu memperoleh RM77.70 bagi setiap penumpang dan perniagaan runcit hanya menghasilkan RM54.50 sahaja, menjadikan perbezaan sebanyak RM23.30.

Bakinya datang daripada penerbangan di mana setiap pesawat yang mendarat di LHR secara purata membayar RM38,900 kepada mereka.

Dan sudah tentu jumlah caj ini berbeza-beza untuk jenis pesawat.

Sebagai contoh, pesawat yang lebih besar dikenakan caj lebih tinggi dan RM38,900 adalah purata bagi setiap pesawat yang tiba di LHR.

Wang ini dibayar kepada LHR untuk perkara-perkara seperti ruang gerbang, kawasan cek dan landasan yang digunakan.

Sebagai contoh, pesawat FlyBe Dash 8 yang bersaiz kecil dikenakan caj RM4,090 sementara pesawat Boeing 747 dikenakan RM47,450.

Di bahagian berlepas pula, syarikat penerbangan dikenakan caj sekali lagi dan kali ini untuk setiap penumpang. Bagi setiap penumpang yang berangkat ke destinasi di luar Eropah, LHR mengenakan caj asas sebanyak RM237.30.

Tetapi caj ini dikurangkan jika penumpang tersebut hanya turun untuk menaiki penerbangan sambungan dan bukannya dari LHR, atau pesawat tersebut diparkir di perhentian jauh dan bukannya di pintu masuk penumpang.

Sebagai contoh, pesawat FlyBe Dash 8 dengan penumpang penuh seramai 76 orang yang terbang ke laluan domestik ke Edinburgh, Scotland, dikenakan caj sekitar RM9,820 secara keseluruhan iaitu berlepas dan tiba.

Manakala bagi pesawat Boeing 747 British Airways yang melakukan penerbangan jarak jauh ke New York pula dikenakan caj RM130,000.

Perlu diketahui bahawa ini adalah harga yang diterbitkan secara rasmi tetapi hakikatnya, banyak syarikat penerbangan yang mana pesawat mereka banyak di LHR mempunyai perjanjian dengan lapangan terbang yang mengurangkan kosnya.

Jika dipecahkan, apa yang dimaksudkan dengan nombor-nombor itu adalah LHR memperoleh RM118.60 secara purata bagi setiap tiket penumpang.

Dan jika ditambahkan kepada pendapatan melalui kedai runcit iaitu RM54.50 untuk setiap penumpang, LHR memperoleh sekitar RM173.10, melebihi kos iaitu RM77.70.

Ini membawa kepada keuntungan sebanyak RM95.40 bagi setiap penumpang secara purata.

Akan tetapi, syarikat yang memiliki lapangan terbang menggunakan sebahagian besar daripada keuntungan operasi ini untuk membayar hutang dari projek-projek terdahulu dan untuk membayar cukai.

Di peringkat akhir, mereka hanya memperoleh RM33.50 dari setiap penumpang mereka.

Namun angka ini juga bermaksud bahawa dari segi reka bentuk, Lapangan Terbang Heathrow memberi insentif untuk menarik penerbangan jarak jauh.

LHR kini berada pada tahap keupayaannya di mana jumlah maksimum penerbangan mereka sehari adalah sebanyak 657 dan mereka kini mempunyai 650 penerbangan.

Ini bermakna mereka tidak mempunyai kapasiti lagi untuk menerima penerbangan lain dan satu-satunya cara untuk berkembang dari segi kewangan adalah dengan membawa masuk pesawat yang lebih besar.

Sebagai contoh, pesawat Flybe Dash 8 dengan 76 penumpang mengambil masa yang sama di landasan yang mana boleh digunakan oleh pesawat besar seperti Boeing 747.

Jika lebih banyak Boeing 747 menggantikan pesawat FlyBe Dash 8, LHR akan menjana keuntungan yang lebih tinggi.

Tidak dinafikan, ini adalah sebahagian besar daripada sebab mengapa LHR kurang berhubung dengan negaranya sendiri iaitu United Kingdom.

Lapangan terbang ini hanya mempunyai penerbangan ke 8 lapangan terbang sahaja di seluruh United Kingdom, bermakna jumlah bilangan destinasi dalam negara sendiri dan di China adalah sama bagi LHR.

Sementara itu, Lapangan Terbang Amsterdam Schiphol di Belanda mempunyai 25 destinasi ke United Kingdom.

Ini bermakna bahawa bagi kebanyakan penduduk UK yang tinggal di luar London, adalah lebih mudah untuk menaiki penerbangan sambungan ke mana sahaja mereka melalui Amsterdam berbanding lapangan terbang di ibu negara mereka sendiri.

Walaupun kebanyakan penduduk UK mungkin ingin melihat penerbangan domestik ke lapangan terbang terbesar mereka, ia adalah tidak masuk akal untuk mengendalikan penerbangan pendek dan murah ke LHR bagi menggantinkan penerbangan jarak jauh yang sangat menguntungkan.

Ia bukan sahaja kurang menguntungkan bagi lapangan terbang, malah kosnya lebih mahal untuk penumpang daripada terbang ke lapangan terbang yang lebih kecil.

Dan sudah tentu, bukan semua lapangan terbang adalah seperti Lapangan Terbang Heathrow di mana bukan semua lapangan terbang adalah sebuah syarikat komersial.

Ini kerana, dalam banyak kes, menguruskan lapangan terbang dengan cara yang dimahukan orang ramai adalah perniagaan yang merugikan.

Disebabkan ini, dua pertiga daripada lapangant terbang di seluruh dunia mengalami kerugian. Dalam kebanyakan kes, ia berlaku kerana ia dikendalikan oleh kerajaan dan tidak begitu fokus kepada keuntungan.